Kekalkan unjuran ‘neutral’ pasaran hartanah 2021

KUALA LUMPUR: CBRE | WTW tidak menjangkakan pasaran hartanah negara akan mempamerkan prestasi lebih baik sebagaimana 2020 berikutan kekurangan aktiviti ekonomi susulan Covid-19 dan mengekalkan unjuran ‘neutral’ bagi prospeknya pada tahun ini.

Pengarah Urusan Kumpulan syarikat perkhidmatan hartanah dan pelaburan Foo Gee Jen berkata, Malaysia sekali lagi sedang mengharungi Perintah Kawalan Pergerakan (PKP) dan oleh itu, mungkin tidak ada sebarang perkembangan pasaran yang memberangsangkan dalam tempoh tiga bulan akan datang.

“Kegiatan akan ditangguhkan sehinggalah fasa peningkatan semula dan pemulihan berlaku,” katanya sambil menambah permintaan ke atas pasaran hartanah terutamanya bagi segmen kediaman, dijangka berdasarkan keperluan berbanding sentimen pengembangan.

CBRE | WTW menyaksikan bahawa hartanah tidak terjual dijangka menguasai pasaran kediaman untuk tempoh dua tahun akan datang.

“Bagaimanapun, kadar urbanisasi dan pertumbuhan demografi akan memberikan sokongan belian yang minimum terutamanya untuk pembeli rumah pertama.

“Harga bagi keseluruhan pasaran kediaman akan bergerak mendatar bagi segmen pertengahan dan mampu milik. Bagaimanapun, akan wujud tekanan dan pembetulan harga bagi pasaran mewah dan produknya,” menurut Foo menerusi taklimat media secara maya semalam.

Sejak pandemik itu melanda, beliau berkata urus niaga dalam kebanyakan segmen di pasaran kediaman telah terjejas antara lima hingga 15 peratus terutamanya bagi hartanah bangunan tinggi dan mewah.

Mengenai Kempen Pemilikan Rumah (HOC) yang diwujudkan oleh kerajaan, Foo berkata inisiatif tambahan seperti pengecualian duti setem 100 peratus, sifar peratusan Cukai Keuntungan Hartanah (RPGT) dan peningkatan margin pembiayaan sebanyak 70 peratus bagi pinjaman perumahan ketiga dan selanjutnya melibatkan hartanah bernilai RM600,000 dan ke atas, dijangka meningkatkan pinjaman pembeli rumah.

Belanjawan 2021 yang dibentangkan pada November 2020 akan membantu pembeli rumah pertama menerusi pengecualian duti setem pada Memorandum Pindah Milik (MOT) dan perjanjian pinjaman untuk tempoh lima tahun akan datang.

Persekitaran kadar faedah rendah dengan Kadar Dasar Semalaman (OPR) terkini yang dikekalkan pada 1.75 peratus sejak suku ketiga 2020 dan terendah dalam sejarah dijangka merangsang pemulihan ekonomi pada tahun ini.

Ketika ditanya sama ada pemaju akan membina lebih banyak rumah mampu milik berharga RM300,000 dan ke bawah, Foo berkata ia harus dikaitkan dengan ketersediaan kebolehsampaian, kesalinghubungan dan infrastruktur asas.

“Wujud ketidaksesuaian mengenai lokasi perumahan mampu milik ini. Misalnya, kita lihat beberapa projek termasuk rumah PR1MA dibina di lokasi yang tidak tepat tanpa kebolehsampaian dan infrastruktur. Saya tidak melihat segmen ini akan berkembang untuk tahun-tahun yang akan datang,” katanya.

Sementara itu, Foo berkata syarikat itu menjangkakan peningkatan dalam pelaburan langsung asing (FDI) bagi segmen logistik dan penggudangan.

“Tinjauan kami menunjukkan ia telah melepasi segmen hartanah komersial di rantau ini. Permintaan akan wujud daripada perniagaan dalam e-dagang.

“Mereka akan memerlukan lokasi bandar yang lebih baik untuk hab pengagihan seperti berhampiran lapangan terbang, bandar pelabuhan dan lebuh raya berikutan peningkatan permintaan penghantaran untuk hari berikutnya kerana kebanyakan orang kini dalam norma baharu iaitu bekerja dari rumah,” katanya.

Bagi taman perindustrian yang didorong permintaan kukuh dalam aktiviti pembuatan sarung tangan getah dan kelengkapan perlindungan diri (PPE), Foo yakin bahawa pasaran akan terus menyaksikan lebih banyak perolehan dan pengembangan dalam simpanan tanah dan pengambilalihan kilang siap

“Banyak pertanyaan dan mesyuarat maya dan keadaan ini akan berlanjutan memandangkan Malaysia mempunyai tenaga kerja dan lokasi geografi yang baik berbanding Filipina dan Indonesia,” kata Foo.

Beliau berkata walaupun berkemungkinan tidak ada pertumbuhan yang kukuh untuk tahun-tahun berikutnya, Malaysia masih boleh mengharapkan pemulihan secara beransur-ansur dan meraih kembali kepastian pada 2021.

– Bernama

See author's posts


Fahmi jumpa pihak penganjur konsert Coldplay selesaikan isu jualan tiket

KUCHING: Kerajaan akan meneliti tindakan berkaitan iklan jualan semula tiket Coldplay pada harga terlalu tinggi di media sosial.Menteri Komunikasi dan Digital, Fahmi Fadzil hari ini berkata, satu perjumpaan akan diadakan bersama pihak penganjur konsert Coldplay berhubung perkara ini.“Kita nak tahu apa sebenarnya yang terjadi dan kita nak menyelesaikan perkara ini supaya (konsert) pada masa akan datang tidak berlaku lagi hal seperti ini.

“Insha Allah, Isnin nanti, selepas bermesyuarat bersama pihak penganjur semuanya akan jelas. Ya, ini berkaitan dengan isu ulat tiket.“Kita faham ada yang membeli dalam kuantiti yang banyak dan menjual semula. Isnin nanti kita akan adakan perjumpaan,” katanya ketika ditanya media mengenai isu sclaper konsert Coldplay dalam sesi lawatannya bersama media di Bilik Media Dewan Undangan Negeri (DUN), hari ini. Tambah Fahmi, beliau turut akan membincangkan perkara itu dengan Menteri Perdagangan Dalam Negeri dan Kos Sara Hidup, Datuk Seri Salahuddin Ayub.Media sebelum ini melaporkan, terdapat kumpulan terdiri daripada individu tidak bertanggungjawab atau juga dikenali sebagai ulat tiket mengambil kesempatan menjual semula tiket konsert siri jelajah Coldplay iaitu Music Of The Spheres World Tour (MOTSWT) di Stadium Bukit Jalil pada 22 November depan dengan harga mencecah RM43,200.Terdahulu peminat Coldplay meluahkan rasa kecewa apabila menghadapi kesukaran membeli tiket secara atas talian.

Oleh Azreen Keria

See author's posts


Dasar Perpaduan Negara pacu keharmonian negara

KUALA LUMPUR: Dasar Perpaduan Negara yang dilancarkan semalam merupakan inisiatif penting Malaysia dalam memastikan negara ini terus mengecapi keharmonian dan kestabilan sosiopolitik sekali gus memacu pembangunan dalam pelbagai sektor.

Felow Kanan Majlis Profesor Negara Dr Jeniri Amir berkata, sebagai negara yang kaya dengan kepelbagaian kaum, agama dan budaya, dasar itu dilihat dapat meningkatkan perpaduan dan kebersamaan antara rakyat tanpa meminggirkan mana-mana pihak.

“Dasar Perpaduan Negara bertindak sebagai mekanisme penyatuan kaum yang inklusif di bawah ‘bumbung’ Persekutuan, kita perlu sentiasa mengelakkan perpecahan dalam kalangan rakyat, perpaduan dimantapkan serta sifat hormat-menghormati dan menghargai antara satu sama lain menjadi pegangan setiap individu di negara ini,” katanya, kepada Bernama.

Melalui pemerhatiannya, Jeniri berkata, terdapat percubaan pihak tidak bertanggungjawab sebelum ini yang cuba merosakkan keharmonian kaum dengan memainkan isu sensitif seperti agama dan budaya di platform media baharu.

Justeru beliau berkata, Dasar Perpaduan Negara adalah langkah tepat bagi menangani masalah seumpama itu dan dengan kewujudan dasar tersebut juga membolehkan setiap aspirasi negara direalisasikan dengan jaya.Perdana Menteri Tan Sri Muhyiddin Yassin melancarkan Dasar Perpaduan Negara yang bersifat inklusif, jelas dan kohesif demi memastikan Malaysia kekal sebagai sebuah negara yang kukuh teras perpaduannya.

Berkonsepkan Perpaduan Dalam Kepelbagaian, dasar itu menetapkan strategi jangka panjang dalam usaha berterusan untuk memupuk, mengukuh dan memelihara perpaduan dalam kalangan rakyat.

Tiga objektif utama yang ditetapkan dalam Dasar Perpaduan Negara adalah mengukuhkan perpaduan dan integrasi nasional berteraskan Perlembagaan Persekutuan dan Rukun Negara; membentuk identiti nasional dengan semangat jati diri, patriotik, prihatin, toleransi, saling hormat-menghormati dan bertanggungjawab serta melahirkan rakyat Malaysia yang menghargai dan mengamalkan perpaduan.

Sementara itu, penganalisis politik Universiti Sains Malaysia Prof Dr. Sivamurugan Pandian berpendapat pelancaran Dasar Perpaduan Negara pada masa ini bersesuaian dengan situasi negara yang sedang berperang dengan pandemik Covid-19.

Mengambil kira keadaan semasa, katanya, nilai perpaduan merupakan ejen yang diperlukan negara agar rakyat kekal bersatu meskipun setiap lapisan masyarakat sedang berhadapan dengan krisis global.

“Malahan ketika COVID-19, kita telah melihat nilai perpaduan terserlah dan bagaimana masyarakat menunjukkan sifat kebergantungan, contohnya di antara frontliners (barisan hadapan) dan masyarakat, tanpa mengira latar belakang, termasuklah sukarelawan, doktor, dermawan… kesemuanya telah menyumbang bersama-sama (dalam melawan Covid-19), sehingga ke hari ini.

“Kita perlu melihat kepada pencapaian dasar ini secara berterusan, bukannya bermusim supaya langkah-langkah atau pendekatan yang bersesuaian boleh diambil, seterusnya merealisasikan perpaduan yang hebat menjelang 2030,” katanya.

Melahirkan hasrat agar Dasar Perpaduan Negara mencapai objektifnya, Ahli Lembaga Pemegang Amanah Yayasan Perpaduan Malaysia Tan Sri Lee Lam Thye pula berharap konsep ‘kepimpinan melalui teladan’ menjadi panduan pemimpin masyarakat dan politik dalam merealisasikan dasar itu.

Menurutnya, rakyat akan lebih bersemangat dan akan turut serta menjayakan apa jua misi negara sekiranya pemimpin dapat menonjolkan sisi matang dalam memperjuangkan semangat kekitaan.

“Dari segi implementasi, saya harap dasar ini dapat dilaksanakan secara integriti agar ia dapat memberi impak positif kepada semua rakyat negara ini yang secara tidak langsung akan sama-sama bekerjasama mewujudkan perpaduan,” katanya.

Menurut Lee, perpaduan perlu bermula dari dalam diri sendiri dan setiap rakyat perlu ada komitmen untuk mengamalkan nilai-nilai murni bagi mewujudkan persekitaran Malaysia yang harmoni.

Sementara itu, Ahli Parlimen Kepong Lim Lip Eng menggesa kerajaan memperkenalkan akta khusus untuk menangani diskriminasi antara kaum dan agama termasuk menggubal Akta Kebencian Agama dan Kaum dan Akta Antidiskriminasi.

“Ini persoalan sama saya ajukan di Parlimen semasa pemerintahan Pakatan Harapan dan sekali lagi ditanya pada Ogos tahun lepas, iaitu sama ada (kerajaan) Perikatan Nasional (PN) bersedia untuk menggubal undang-undang ini,” katanya.

Dalam pada itu, Ahli Majlis Pimpinan Tertinggi Bersatu Dr. Muhammad Faiz Na’aman dalam kenyataannya berkata pelancaran dasar itu tepat pada masanya memandangkan elemen perkauman, kenegerian dan agama menjadi barah dalam segelintir masyarakat kini.

Oleh itu, beliau menyeru semua lapisan masyarakat serta parti politik untuk memberi sokongan terhadap usaha memupuk perpaduan dalam kalangan rakyat negara ini.– Bernama

See author's posts


Manfaat kemudahan bantuan Sarawak

TANJUNG MANIS: Manfaatkan sepenuhnya kemudahan bantuan yang disediakan oleh Kerajaan Sarawak menerusi pelbagai agensi, ujar Ketua Kaum Kampung Baru Rajang, Rahayu Bidawi.

Katanya, agensi yang menyediakan bantuan tersebut termasuk Jabatan Pertanian.

“Penduduk terutamanya pengusaha kecil di sini perlu manfaatkan sepenuhnya kemudahan bantuan ini.

“Permohonan perlu dibuat mengikut saluran betul agar mereka yang layak menerimanya tidak terlepas pandang.

“Kaum wanita di Kampung Rajang sangat bertuah kerana berpeluang menikmati kemudahan ini,” katanya.

Tambahnya, kebanyakan golongan wanita kampung ini mengusahakan peniagaan secara kecil-kecilan termasuk membuat dan menjual kuih-muih.

“Wakil rakyat kami, Ahli Dewan Undangan Negeri (ADUN) Kuala Rajang, Datu Len Talif Salleh sentiasa memberikan galakan dan sokongan padu kepada kami disini.

“Terkini, kami telah mewakili Datu Len untuk menyerahkan sumbangan peralatan kuih muih kepada seorang pengusaha kuih muih di sini iaitu Dayang Zubaidah Abang Je,” ujarnya.

Jelasnya, bantuan serupa dari Jabatan Pertanian masih dalam semakan untuk dimaju kepada Kementerian Permodenan Pertanian,Tanah Adat dan Pembangunan Wilayah.

“Kepada mereka yang memerlukan bantuan ini, boleh mendaftar nama di Pusat Khidmat PBB Kuala Rajang di Sarikei atau Tanjung Manis atau dengan Ketua Kaum dan Ketua Ranting masing masing,” katanya lagi.

Oleh Earl Anek

See author's posts


Cherepin: Remban

TUSUN KE-4

MANANG apai Stana lalu megai kedua-dua piak lengan indai Mulok sereta ngangkatka jari nya ti baka ke penat. Apai Stana muka tiga belit; baka ke muka tanchang tali mesai batang machis. Tadi nadai dipeda tali dia. Diatu tak tebuka tanchang utai. Tak segenda tali ruran baka ti dipeda merundai ari dan kara. Tak agi basah. Eh… wai ku ati aku. Randau nya diengkah apai Stana ba talam ti dipinta iya dulu ari nya.

Manang Dagang pan baka nya. Iya musin-musinka jari iya ngelingi rekung indai Mulok. Bisi ngelima kali iya musin. Peda utai ulih iya tali ruran mesai batang ruku. Nyelai amat. Tadi nadai ga sebarang akar bisi ba rekung indai Mulok. Indai Mulok musin-musinka pegu iya. Tak bula nusui nya. Nyelai amat utai ti nyadi nya. Tak baka ke main silap manang nya. Orang mayuh pan sama tak alit ati.

Orang indu lalu datai ngagai indai Mulok lalu masukka baju ba iya sereta nyanggul buk iya. Iya pan tak nyamai agi ga pendiau. Iya lalu diberi orang ngirup. Gamal iya balat lelak. Ukai anchi tadi nyau bengkulas laban iya ke ngerijat.

“Iya nama mimpi nuan wai?” ku sida ke indu ke enda sabar nanya mimpi iya.

“Akai rai. Nadai aku nemu diri tak bemimpi. Endang tak asai ke di menua tu. Asai ke diau di tengah laman kitai dia. Mayuh kitai dia. Besai tuai bisi. Nembiak bisi. Jam kitai ke richuh peda datai utai. Terubah iya kumbai aku burung besai. Udah iya sangkai, peda nya tak bilun. Pansut orang bisi ngenam iku, udu pemesai-mesai, bebulu bauh baka mayas-mayas tang iya mensia. Mua sida tak mua rasung. Sereta sida datai, sida lalu belabuh betangkapka anak mit kitai. Mayuh ulih ditangkap sida lalu ditepu sida ke dalam bilun…”

Indai Mulok ngetu bejaku. Gamal iya takut. Dua tiga kali iya dipeda gelesi.

“Bala lelaki nadai ngenan, nadai ngelaban. Semina aku siku nguji ngenanka anak kitai diambi orang. Meda aku baka nya; meda aku merani nya, sida lalu deka nangkap aku. Aku rari enda bapai-enda bindai tang bepusin-pusin dia. Nyau kelama, sida ke berambatka aku, baru aku ulih ditangkap sida. Sida pan lalu nanchang aku. Naka ulih aku ngerijat deka muka tali tang aku mati akal, nadai daya, abis kira. Aku nadai utai ulih dikereja semina tak rung-rung nyabak. Aku minta tulung bala kitai tang siku pan orang nadai datai. Aku ngadang diri mati nyenggai hari, danjan nyenggai bulan,” ku indai Mulok becherita enggau sabak-sabak.

“Apu. Aruh nuan enda ngetu rauh-rauh ngangau. Nuan enda ngetu-ngetu ngerijat. Lama nuan enda nemu kami. Kenyau ari dini hari kemari, sehari- hari kemari datai ke lemai tu tadi. Alah nyau dipelianka dua iku manang baru nuan nemu kami. Peda nuan tali diambi manang ari rekung enggau jari nuan,” ku orang nunjuk ngagai tali ruran ti diengkah orang ba talam.

“Oh, pia nih. Eh apai iya dih. Antu orang ke ba mimpi nya,” ku indai Mulok, tubuh iya gitik-gitik gelesi.

“Kati ingat nuan ka bagi nembiak ke kena tangkap nya?” ku orang nanya.

Apin indai Mulok nyaut, aku ngasaika dada aku nyau ketap-ketap.

“Bebadi ngapa aku bisi enggau dia,” ku ati aku.

“Mayuh. Tak dipegagaika sida. Sida Engkamat, Kasin, Dum Jalang, Dunggau, Sambang enggau Degat. Sida ke indu-indu bisi mih,” ku indai Mulok.

Jangka enda jauh ari pelaba. Endang bisi aku enggau. Aku takut. Kesal. Enda aku meretika mimpi nya. Degat ke ku iya nya aku. Nya nama aku di rumah panjai. Ini aku lalu ngaul sereta merap aku. Iya pan kesal mih ati jangka aku.

Manang lalu ngelumuka bala nembiak kelebih agi iya ke kena sebut nama dalam mimpi. Bala kami ke bisi dia nyau terimbi duduk semak pagar api. Manang lalu belian baru. Ke sekali tu semina manang Dagang aja belian. Iya nadai agi ngena tiang pancha; nadai agi belian bebunuh tang belian ngelingi pagar api; semina belian mulaika semengat. Udah manang luput, iya pan lalu masukka semengat semua kami. Nyamai amat asai dipegai manang. Berasai chelap jari iya. Tak berasai semengat nya tama ngagai pala nengah bubun aji. Ati aku nyau berasai lantang agi lalu nadai agi takut. Indai Mulok ke remban naka pemalat pan udah nemu kitai. Orang mayuh pan udah gaga kelebih agi ini enggau sida indai Mulok sebilik.

Hari pan nyauka tengah malam. Bau pemakai udah ngaba. Orang lalu begerah makai salau. Bala pan semua terenah makai belaukka dagin manuk gulai upa pisang. Pengingat tu meruan ba aku datai ke maya aku nyau tuai

See author's posts


Jangan teragak-agak nasihat Menteri – Abang Jo

PREMIER Sarawak Datuk Patinggi Tan Sri Abang Johari Tun Openg ketika menghadiri Perhimpunan TownHallPenjawat Awam Negeri Sarawak di Kuching, semalam.• Foto BERNAMA

KUCHING: Penjawat awam di Sarawak tidak boleh teragak-agak untuk memberi nasihat kepada menteri di negeri itu terutama yang membabitkan perkara dasar.

Premier Sarawak Datuk Patinggi Tan Sri Abang Johari Tun Openg berkata, penjawat awam adalah golongan yang bekerja di lapangan dan pandangan mereka penting dalam merangka dasar atau membuat keputusan baharu bagi pihak kerajaan.

“Penjawat awam adalah individu yang pintar, anda umpama enjin (kerajaan). Anda juga berada di lapangan dan anda boleh menasihati kami iaitu menteri mengenai apa yang perlu dilakukan.

“Anda memberikan kami maklum balas (nasihat) manakala kami menganalisis dan ia akan menjadi penyelesaian bersama, ini adalah cara untuk bergerak ke hadapan,” katanya ketika berucap pada sesi dialog awam bersama penjawat awam Sarawak di sini, semalam.

Lebih 700 penjawat awam hadir pada sesi bersama Premier Sarawak itu.

Abang Johari berkata, hubungan kerja yang erat antara pemimpin negeri dengan penjawat awam adalah penting dalam memastikan agenda atau pelan kerajaan mencapai kejayaan.

Beliau berkata, ini terbukti apabila agenda ekonomi digital yang dibawa oleh Kerajaan Negeri Sarawak telah berjaya dilaksanakan.

“Ini boleh dilihat apabila pandemik Covid19, semua aktiviti dilakukan secara dalam talian, malah pembayaran pembelian secara dalam talian juga menggunakan Sarawak Pay kita,” katanya. -Bernama

See author's posts


China beri amaran kepada UK

LONDON: China semalam memberi amaran kepada United Kingdom (UK) bahawa pihaknya akan bertindak balas terhadap keputusan London menawarkan kewarganegaraan kepada penduduk Hong Kong (HK).

UK mengumumkan tawaran itu sebagai maklum balas langsung terhadap undang-undang keselamatan baharu yang diperkenalkan China.

Tawaran UK itu merangkumi hampir tiga juta orang penduduk HK yang mempunyai pasport Luar Negara British (BNO).

“Sekiranya pihak UK membuat perubahan sebelah pihak terhadap praktik yang berkaitan, ia akan melanggar kedudukan dan janji sendiri serta undang-undang antarabangsa.

“Kami dengan tegas menentang tawaran ini dan berhak untuk mengambil tindakan sewajarnya,” kata kedutaan China di London dalam satu kenyataan.

Kenyataan China itu disimpulkan dengan mendesak UK menilai kembali keputusannya dan tidak campur tangan dalam urusan negara tersebut.

Beijing berdepan gelombang kritikan dari negara Barat atas keputusannya untuk melaksanakan undang-undang baharu yang melarang tindakan penindasan, pemisahan, keganasan dan membuat pakatan dengan kuasa asing. – AFP

See author's posts


GPS bersedia hadapi PRN-12

MARUDI : Pembubaran Dewan Undangan Negeri (DUN) Sarawak menuntut penyokong Gabungan Parti Sarawak (GPS) bersedia menghadapi Pilihan Raya Negeri Ke-12 (PRN-12)

Timbalan Speaker DUN Negeri Sarawak yang juga penyandang kerusi Mulu Dato Gerawat Gala, memberi nasihat kepada pengundi supaya mematuhi Prosedur OperasiSstandard (SOP) memandangkan negara masih berdepan pandemik Covid-19.

“Kita masih lagi dalam fasa ketiga pandemik Covid-19. Meskipun kita telah diberi sedikit kelonggaran, namun perlu diingat keselamatan harus dijaga,” katanya.

Dalam pada itu, beliau mengingatkan apabila rakyat membuang undi, rakyat perlu bijak memilih dengan mengundi parti yang mempunyai komitmen kepada rakyat dengan menterjemah memberi sokongan kepada calon GPS.

“Kenapa perlu menyokong GPS?… kerana dalam beberapa tahun sahaja parti gabungan itu telah membuktikan kemampuannya mentadbir Sarawak dengan baik sekali sejak 2018,” jelasnya.

Menurut beliau, apabila GPS mengambil alih Kerajaan Sarawak, GPS mampu memperuntukan pembelanjaan yang terbesar dalam sejarah iaitu RM11.2 bilion pada 2019 dan RM10 bilion pada 2020 dan ini menunjukkan kerajaan GPS mampu walaupun menghadapi banyak cabaran.

“Ini juga telah membuktikan kerajaan GPS telah menghulurkan pelbagai bantuan dari segi kewangan dan dalam bentuk lain.

“Sarawak telah berbelanja lebih RM3 bilion untuk membantu rakyat semasa dilanda Covid-19 dan ini menunjukkan GPS mampu menjaga rakyat ” tambah Gerawat.

Ujarnya, sudah menjadi budaya pembangkang sentiasa membuat ‘bising’ apabila menjelang PRN-12 dan menghasut rakyat untuk membenci kerajaan supaya rakyat berpihak kepada mereka.

“Pihak pembangkang juga sering menabur janji, walaupun janji itu belum pasti dapat dilaksanakan dan rakyat jangan mudah tertipu dengan janji mereka,” katanya.

Justeru, rakyat perlu memberi tumpuan kepada kerajaan sekarang yang mana terbukti GPS mampu mentadbir Sarawak.

Beliau berharap rakyat jangan mudah terpedaya dan percaya dengan semua janji dan kritikan pembangkang kerana mereka hanya muncul apabila menjelang PRN-12 dan menghilangkan diri selepas itu.

Beliau berkata demikian pada Majlis Pemimpin Bersama Rakyat di Rumah Philip Bayu di Seri Upar, baru-baru ini.

Beliau juga berpuas hati dengan pencapaian penduduk Rumah Philip atas kejayaan membina rumah pajang baharu mereka.

Katanya, meskipun rumah panjang itu hanya sementara sebelum berpindah ke kawasan yang lebih tinggi, namun hasil kerjasama tuai rumah dan penduduk membuahkan hasil membanggakan.

“Saya memberi sokongan kepada penduduk rumah panjang ini untuk berpindah ke kawasan yang sudah dikenal pasti bagi mengelak dilanda banjir yang sering berlaku,” tambah Gerawat.

Turut hadir Pemanca Randie Bundan, Penghulu Hillay Tawan, para tuai rumah, Kaunselor Yanti Nyanggau dan barisan Pemuda Parti Pesaka Bumiputera Bersatu (PBB) diketuai Usat Bilong.

Oleh JIKU JUGUONG

See author's posts


Bungkus makanan guna paku boleh didenda, penjara

KUALA LUMPUR: Peniaga makanan menggunakan paku, dawai kokot atau bahan seumpamanya yang berbahaya pada pembungkusan makanan boleh didakwa di mahkamah, kata Ketua Pengarah Kesihatan Tan Sri Dr Noor Hisham Abdullah.

Beliau berkata, mana-mana peniaga yang disabitkan kesalahan boleh didenda tidak melebihi RM10,000 atau penjara tidak melebihi dua tahun atau kedua-duanya di bawah Peraturan 36, Peraturan-Peraturan Kebersihan Makanan 2009.

Selain itu, Dr Noor Hisham berkata hukuman lebih berat boleh dikenakan sekiranya bahan tersebut ditemui dalam makanan.

“Di bawah Seksyen 13, Akta Makanan 1983 sesiapa yang menyedia atau menjual apa-apa makanan di dalamnya mengandungi bahan memudaratkan kesihatan adalah melakukan kesalahan dan jika sabit kesalahan, boleh didenda tidak melebihi RM100,000 atau penjara tidak melebihi 10 tahun atau kedua-duanya,” katanya dalam kenyataan di sini semalam.

Dr Noor Hisham berkata, Kementerian Kesihatan (KKM) mengambil maklum mengenai penggunaan paku bagi membungkus makanan seperti yang tular di media sosial baru-baru ini, serta pandangan pelbagai pihak yang khuatir mengenai bahaya kaedah pembungkusan itu.

Dr Noor Hisham berkata, terdapat pelbagai kaedah lain lebih selamat untuk membungkus makanan dan bukannya menggunakan paku, dawai kokot atau bahan lain yang boleh menyebabkan kecederaan serius sekiranya termasuk dalam makanan dan ditelan pengguna.

“Pada masa sama, orang ramai terutama ibu bapa dinasihatkan untuk memeriksa terlebih dahulu makanan yang diberikan kepada anak-anak sebelum dimakan,” katanya.

Beliau berkata, di bawah Peraturan 37(2), Peraturan-Peraturan Makanan 1985 tiada sesiapa boleh menyimpan, membawa, menyebarkan atau menggunakan apa-apa bahan asing, beracun, berbahaya atau merosakkan yang terkandung pada mana-mana makanan hingga boleh mendedahkan makanan kepada risiko pencemaran oleh bahan-bahan tersebut.

Selain itu, Peraturan 36, Peraturan-Peraturan Kebersihan Makanan 2009 menyatakan pengendali makanan perlu memastikan pembungkusan makanan adalah bebas daripada apa-apa pencemaran termasuk bahan seperti paku yang boleh memudaratkan pelanggan atau pengguna.

Menurut Dr Noor Hisham, Bahagian Keselamatan dan Kualiti Makanan menganalisis 546 sampel makanan bagi tempoh 2019 hingga 2021 dan daripada jumlah itu, 19 didapati tercemar dengan bahan fizikal seperti batu, plastik, pasir, rambut, serangga serta cacing dan tindakan penguatkuasaan di bawah Akta Makanan 1983 dan peraturan-peraturan telah diambil terhadap pengusaha atau peniaga terlibat.

Selain itu, 45,361 premis makanan diperiksa di seluruh negara pada 2021 dan daripada jumlah tersebut, sebanyak 697 atau 1.5 peratus ditutup kerana pelbagai kesalahan.

Pengguna pula boleh menghubungi Jabatan Kesihatan Negeri atau Pejabat Kesihatan Daerah atau melalui laman web moh.spab.gov.my atau www.facebook.com/bkkmhq jika menjumpai makanan dibungkus menggunakan bahan seperti paku, dawai kokot dan seumpamanya serta lain-lain isu berkaitan keselamatan makanan.

Dalam kenyataan lain, Dr Noor Hisham menjelaskan isu terjemahan air kosong kepada ’empty water’ di laman Facebook KKM yang tular di media sosial Isnin lalu berpunca daripada pengguna yang telefonnya diaktifkan fungsi terjemahan teks secara automatik (auto translate text Facebook).

“Keadaan ini menyebabkan perkataan ‘air kosong’ telah diterjemahkan secara automatik kepada perkataan ’empty water’ dalam telefon pengguna terbabit,” katanya.

Beliau berkata, penyebaran imej tangkap layar itu tidak menggambarkan kiriman (posting) asal poster tersebut yang menggunakan bahasa Malaysia bukannya bahasa Inggeris sebagaimana tular.

Sehubungan itu, beliau berkata bagi mengelakkan kekeliruan, orang ramai dinasihat untuk tidak bergantung sepenuhnya kepada fungsi terjemahan secara automatik memandangkan ia tidak memberi penjelasan tepat. – Bernama

See author's posts


Gempa bumi kuat landa Tajikistan-Rantau Sempadan Xinjiang

KUALA LUMPUR: Gempa bumi kuat berukuran 6.5 pada skala Richter melanda Tajikistan-Rantau Sempadan Xinjiang pada 8.37 pagi tadi.

Menurut kenyataan yang dikeluarkan Jabatan Meteorologi Malaysia (MetMalaysia), gempa dengan kedalaman 49 kilometer (km) itu berlaku pada jarak 363km timur laut dari Taloqan, Afghanistan.

Bagaimanapun, gempa berkenaan tidak membawa ancaman tsunami kepada Malaysia, menurut kenyataan itu. – Bernama

See author's posts


Tingkatkan jumlah doktor pakar dari Sabah, Sarawak

SIBU: Kementerian Kesihatan Malaysia (KKM) digesa memberi keutamaan kepada doktor Sabah dan Sarawak untuk dilatih sebagai doktor pakar dalam apa jua bidang kepakaran sebagai usaha mengatasi masalah kekurangan doktor pakar di kedua-dua negeri ini.

Pengerusi Majlis Perubatan Malaysia (MMC) Cawangan Sibu Dr Wong Chya Wei berkata, umum mengetahui bahawa jumlah doktor perubatan di negara ini telah mencapai nisbah antarabangsa iaitu seorang doktor kepada 550 orang pesakit.

“Oleh itu, saya sekali lagi mendesak KKM untuk memandang serius masalah ini agar lebih ramai doktor dari Sabah dan Sarawak diterima dalam sistem latihan kepakaran untuk meningkatkan kualiti perkhidmatan kesihatan di kedua-dua negeri ini,” jelasnya.

Beliau percaya mereka akan kembali berkhidmat di negeri asal masing-masing selepas dilatih menjadi doktor pakar.

“Namun, kami masih kekurangan doktor pakar,” jelasnya ketika ditemui pemberita di bangunan Gabungan Persatuan Cina (UCA) Sibu di sini, semalam.

Hadir sama, Pengerusi Parti Rakyat Bersatu Sarawak (SUPP) Dudong Wong Ching Yong dan Pengerusi Jawatankuasa Unit Tugas Khas UCA Untuk Akreditasi Penuh Ijazah Perubatan di China UCA Sibu Teo Kin Hin.

Selama bertahun-tahun, katanya latihan profesional semasa di universiti awam di negara ini telah menunjukkan peningkatan jumlah doktor pakar.

“Namun, masih belum cukup jika dilihat pada populasi per kapital. Di Sarawak, selain dari bandar-bandar seperti Kuching, Sibu, Bintulu dan Miri, semua hospital daerah seperti Kapit, Lawas dan Sarikei masih kekurangan doktor perubatan dalam bidang kepakaran,” katanya.

Sementara itu, Teo berkata UCA Sibu menyokong penuh cadangan Menteri Kerajaan Tempatan dan Perumahan Dato Sri Dr Sim Kui Hian untuk menubuhkan Majlis Perubatan Sarawak (SMC).

“Usaha ini bukan hanya menyelesaikan isu-isu perubatan dan masalah pengagihan jawatan serta penempatan doktor di Sarawak malah rakyat Sarawak juga dapat menikmati kemudahan perubatan yang lebih baik dengan khidmat doktor-doktor yang berasal dari negeri ini,” ujarnya.

Oleh Nurzilla Mohamad

See author's posts


Bantuan makanan tanpa kira ideologi politik

ADENG IDRUS

LAWAS: Pengagihan sumbangan makanan daripada Jabatan Pertanian, NADMA dan
Kementerian Kewangan akan diteruskan melalui Jabatan Kebajikan Masyarakat dan
Jawatankuasa Pengurusan Bencana Daerah Lawas.

Setakat ini pengurusan pengagihan bantuan makanan berjalan dengan lancar,
walaupun petugas yang terlibat terpaksa berdepan dengan cabaran perjalanan yang
jauh, cuaca yang tidak menentu dan sebagainya.

Timbalan Ketua Menteri, Datuk Amar Awang Tengah Ali Hasan mahu semua urusan
pengedaran bantuan makanan itu diselaras oleh Jawatankuasa Pengurusan Bencana
Bahagian Limbang dan Daerah Lawas serta Jabatan Kebajikan Masyarakat.

Beliau menyatakan demikian pada sidang media selepas mempengerusikan
mesyuarat Jawatankuasa Pengurusan Bencana Daerah Lawas di sini semalam.

Hadir sama Timbalan Menteri Pembangunan Luar Bandar, Dato Henry Sum Agong,
Menteri Muda Perdagangan Antarabangsa dan Perindustrian , Industri Terminal dan
Keusahawan  (MINTRED), Datuk Mohd Naroden
Majais, Ahli Dewan Undangan Negeri Batu Danau, Paulus Palu Gumbang, Residen
Bahagian Limbang, Ir Ahmad Denney Ahmad Fauzi, Pegawai Daerah Lawas, Ladin Atok
dan ketua-ketua jabatan barisan hadapan Covid-19.

Awang Tengah juga menyeru agar proses pengedaran bantuan dibuat mengikut
prosedur yang ditetapkan iaitu tidak melibatkan kehadiran penduduk yang ramai
di sesuatu tempat.

Bagi bantuan makanan untuk daerah Lawas fasa pertama menyaksikan 7,310
Ketua Isi Rumah(KIR) bagi DUN Bukit Sari menerima sumbangan bantuan pek makanan
bernilai RM219,000.00.

Manakala 5,091 KIR daripada DUN Ba’kelalan diagihkan dengan kos
RM190,216.80.

Sumbangan bantuan makanan fasa pertama itu adalah atas inisiatif Awang
Tengah dan Ahli Parlimen Lawas, Dato Henry Sum Agong yang mengurus sumbangan
bantuan makanan untuk DUN Ba’kelalan.

Bagi bantuan Sarawakku Sayang pula, sejumlah 5,537 KIR dari DUN Ba’kelalan
menerima sumbangan pek makanan bernilai RM276,850.00, manakala DUN Bukit Sari,
7,310 KIR menerima bantuan makanan Sarawakku Sayang bernilai RM365,500.00.

Selain itu bantuan daripada kerajaan persekutuan melalui NADMA pula
membabitkan seramai 500 penerima. Mereka diagihkan pek barangan makanan
bernilai RM50.00 setiap pek. Kos keseluruhan daripada NADMA ialah RM25,000.00.

Kerajaan Persekutuan melalui Kementerian Kewangan (MOF) turut menghulurkan
bantuan makanan. Bantuan MOF itu membabitkan 2000 penerima dengan setiap pek
bantuan bernilai RM50.00. Kos keseluruhan bantuan MOF itu bernilai RM100,000.

Bagi daerah Lawas  seramai 1338
penerima bantuan itu adalah daripada senarai JKM Lawas. Kedua-dua bantuan MOF
dan NADMA diurus oleh JKM yang diagih oleh JPAM, BOMBA dan agensi yang dikenal
pasti oleh JKM Lawas.

Sementara itu, Jabatan Pertanian Lawas turut menghulurkan bantuan berupa
hasil tani yang melibatkan 15 metrik tan buah-buahan, sayuran, serai, kelapa tua
dan lainnya.

Bantuan Jabatan Pertanian ini diselaras oleh Pertubuhan Peladang Kawasan
(PPK) Lawas dengan kerjasama Pusat Khidmat Parti PBB Bukit Sari.

Seramai 500 golongan sasar diagihkan untuk DUN Bukit Sari dan 500 orang
lagi untuk DUN Ba’kelalan yang dibantu Pusat Khidmat Parlimen Lawas.

Awang Tengah berharap agar rakyat di Lawas supaya terus kekal patuh kepada
arahan PKP.

Malah beliau menasihatkan mana-mana pihak atau individu yang tercicir
daripada menerima bantuan makanan supaya berhubung dengan jawatankuasa bencana
daerah dan Jabatan Kebajikan Masyarakat.

Sepanjang arahan PKP ini, bantuan makanan diagih kepada semua orang tanpa
mengira ideologi politik, latar belakang mahupun kewarganegaraan.

See author's posts


Ras Adiba antara penerima IWOC 2023

KUALA LUMPUR: Senator Datuk Ras Adiba Radzi diumumkan sebagai antara penerima Anugerah Wanita Berani Antarabangsa (IWOC) bagi 2023 yang dijadualkan berlangsung di Rumah Putih, esok.

Menurut kenyataan yang dikeluarkan oleh Jabatan Negara Amerika Syarikat (AS) hari ini, Setiausaha Negara Anthony J.Blinken dan Wanita Pertama AS Jill Biden akan menjadi hos acara tahunan itu.

“Majlis Anugerah IWOC akan memberi penghormatan kepada sekumpulan 11 wanita luar biasa dari seluruh dunia yang berusaha membina masa depan lebih cerah untuk semua,” katanya.

Kenyataan itu menyebut Ras Adiba telah menghabiskan kebanyakan masa profesionalnya untuk memajukan serta mempromosi hak asasi manusia tanpa mementingkan diri sendiri dengan membantu populasi rentan dan menggunakan pelbagai platform untuk mengetengahkan ketidakadilan dalam masyarakat di Malaysia.

Pada Mei 2020, beliau dilantik sebagai senator bagi mewakili golongan kurang upaya.

Pada November 2020, Ras Adiba menjadi wanita pertama dilantik sebagai Pengerusi Pertubuhan Berita Nasional Malaysia (Bernama) yang merupakan momen bersejarah kerana Malaysia kekurangan pemimpin kaum hawa lebih-lebih lagi daripada golongan kurang upaya.

Ras Adiba juga pernah mewakili negara dalam acara menembak pada temasya sukan paralimpik dan mengabadikan namanya dalam Buku Rekod Malaysia kerana melakukan perjalanan sejauh 420 kilometer dengan berkerusi roda selama 13 hari dari Johor Bharu ke Putrajaya.

Penerima lain anugerah berprestij itu termasuk Dr Zakira Hekmat dari Afghanistan, Alba Rueda dari Argentina dan Donis Rios dari Costa Rica.  – Bernama

See author's posts


Jom sokong atlet paralimpik Malaysia!

KUCHING: Kejayaan untuk dipilih ke Sukan Paralimpik diharap dapat membuka mata orang ramai tentang keupayaan orang kelainan upaya (OKU) dan seterusnya mengubah sikap dan perspektif terhadap keupayaan OKU, kata Menteri Kebajikan, Kesejahteraan Komuniti, Wanita, Keluarga dan Pembangunan Kanak-kanak, Dato’ Sri Fatimah Abdullah.

Katanya, Kerajaan Sarawak mengucapkan setinggi-tinggi tahniah atas pemilihan atlet para Sarawak untuk mewakili Malaysia di Sukan Paralimpik Tokyo 2020.

“Untuk edisi ke-16, 22 atlet paralimpik Malaysia merangkumi sembilan jenis sukan yang mana lima orang atlet adalah berasal dari Sarawak.

“Antaranya adalah, Bonnie Bunyau Gustin, Jong Yee Khie, Muhammad Nur Syaiful Zulkafli, Jamery Siga dan Wiro Julin.

“Semua atlet para ini merupakan anak Sarawak. Kita harus berasa bangga dengan kemajuan dan kejayaan mereka,” katanya pada sidang media ‘Let’s Support Our Para Athletes In Tokyo Paralympics 2020’ secara maya, semalam.

Tambahnya, penglibatan mereka (atlet) dapat dijadikan inspirasi kepada golongan OKU atau berkeperluan khas yang lain.

“Sesungguhnya kekurangan mereka bukan penghalang untuk seseorang OKU berjaya dalam kehidupan.

“Saya mendoakan agar segala urusan kontinjen negara di Paralimpik Tokyo, Jepun berjalan dengan lancar, doa agar mereka sihat, dilindungi daripada sebarang musibah dan penyakit dan mereka dapat beranding dengan tenang, tabah dan penuh semangat,” ujarnya.

Beliau juga ingin menggesa rakyat Malaysia bersama-sama mendoakan agar atlet para Malaysia khusus termasuk atlet para Sarawak di Sukan Paralimpik Tokyo 2020 membawa kejayaan untuk diri sendiri, keluarga dan negara.

Oleh NUR AIN OTSMAN

See author's posts


Sarawak bangunkan aplikasi kesan buaya

KUCHING: Perbadanan Perhutanan Sarawak (SFC) sedang bekerjasama dengan Sarawak Information Systems Sdn Bhd (SAINS) bagi membangunkan aplikasi pemantauan kehadiran buaya secara ‘real time’ atau dalam masa nyata.

Timbalan Menteri Sumber Asli dan Pembangunan Bandar, Datuk Len Talif Salleh berkata menerusi aplikasi itu, populasi buaya dapat dipantau secara berterusan dan kawasan panas konflik manusia dan buaya dapat dikenal pasti.

“Secara amnya, dron dan Sistem Kedudukan Global (GPS) digunakan untuk membuat pemerhatian bagi merekodkan taburan dan sarang buaya.

”Menerusi aplikasi pangkalan data ini, populasi buaya dapat dipantau secara berterusan di titik-titik panas (hotspot) konflik manusia dengan buaya,” katanya ketika menjawab soalan Mohd Chee Kadir (GPS-Kabong) pada sidang Dewan Undangan Negeri (DUN), hari ini.

Mohd Chee mahu tahu apakah langkah yang telah dan akan diambil kerajaan negeri bagi mengatasi ancaman serangan buaya di negeri ini.

Len Talif berkata, kerajaan Sarawak sentiasa aktif dalam melaksanakan langkah-langkah bagi melindungi penduduk dan mengurangkan risiko serangan buaya di kawasan perumahan.

”Setiap laporan akan disiasat untuk mengenal pasti laluan masuk buaya ke kawasan terbabit. Selain itu, pemantauan juga diadakan secara berkala di lokasi dan sungai di kawasan yang dilaporkan dan ketiga mengadakan program kesedaran ’3M’ (mengenali, memahami dan memulihara) buaya dan pemasangan papan tanda amaran.

”Dalam memperkasakan pengurusan buaya di Sarawak, pegawai dan staf yang terlibat sentiasa diberi pendedahan untuk meningkatkan kapasiti pengetahuan dan kebolehan melalui latihan dan penglibatan di peringkat kebangsaan dan antarabangsa.

”SFC juga menjadi agensi rujukan berkaitan buaya oleh International Union for Conservation of nature (IUCN) Crocodile Specialist Group, negara Brunei, Filipina serta negeri-negeri lain di Malaysia,” katanya.

Beliau berkata, SFC juga akan meningkatkan kerjasama dengan pakar dari Australia, Afrika Selatan dan Amerika Syarikat bagi memperkasa Pelan Pengurusan Bersepadu Buaya sebagai langkah jangka panjang.

Oleh RYNNA SHA’ERRA

See author's posts


Tiada harga siling untuk cegah manipulasi

KUCHING: Cadangan untuk menetapkan harga siling bagi penerbangan semenanjung Malaysia ke Sabah dan Sarawak dan sebaliknya adalah tidak digalakkan bagi mengelakkan manipulasi oleh syarikat-syarikat penerbangan.

Timbalan Menteri Pengangkutan Hasbi Habibollah berkata, kementeriannya telah mengarahkan Suruhanjaya Penerbangan Malaysia (MAVCOM) untuk melaksanakan pemantauan pengenaan kadar tambang yang dikenakan oleh syarikat penerbangan secara berterusan dan mengadakan sesi libat urus bagi memastikan harga tambang dikenakan adalah sentiasa kompetitif.

“Kajian MAVCOM mendapati kebanyakkan pihak berkuasa penerbangan di negara-negara lain tidak mengawal harga tiket penerbangan bagi laluan antarabangsa atau domestik.

“Bagi negara-negara yang mengenakan penetapan harga tiket seperti di Indonesia, pengawalan harga telah menimbulkan implikasi negatif seperti peningkatan purata harga tiket penerbangan.

“Dalam situasi ini, syarikat penerbangan didapati telah mengambil kesempatan daripada harga siling tiket penerbangan yang ditetapkan oleh kerajaan untuk memaksimumkan keuntungan mereka walaupun semasa di luar waktu puncak,” katanya.

Ahli Parlimen Limbang itu berkata demikian semasa menjawab pertanyaan lisan mengenai cadangan penetapan harga siling bagi tiket penerbangan rakyat rakyat berulang alik dari Sabah dan Sarawak ke Semenanjung dalam persidangan Dewan Rakyat di Kuala Lumpur, semalam.

Sementara itu, menjawab mengenai langkah yang diambil kementeriannya mengurangkan harga tiket penerbangan, beliau berkata ia ditetapkan berdasarkan rasionalisasi sektor perkhidmatan udara domestik pada 2006.

“Dalam hal ini, kerajaan telah memutuskan bahawa syarikat-syarikat penerbangan negara yang menyediakan perkhidmatan domestik diberikan kebebasan kepada liputan rangkaian kekerapan penerbangan dan kadar tambang yang ingin ditawarkan berdasarkan permintaan pasaran.

“Harga tiket penerbangan ditentukan menggunakan kaedah dinamik, antara lain mengambil kira makluman penawaran dan permintaan yang didorong oleh pasaran dengan syarikat-syarikat penerbangan menetapan kadar setelah mengambil kira pelaksanaan, keadaan ekonomi serta faktor-faktor lain seperti harga bahan api dan kos operasi.

“Berdasarkan pemantauan yang dilaksanakan oleh MAVCOM bagi perjalanan bagi pertengahan September 2020, didapati harga tambang penerbangan terutamanya dari Semenanjung ke Sabah dan Sarawak telah menunjukkan trend penurunan berbanding ketika musim perayaan Hari Raya Aidiladha pada Julai 2020.

“Bagi perjalanan bagi pertengahan September 2020, MAVCOM mendapati harga tambang telah terus menunjukkan kestabilan dan hampir menyamai harga purata yang ditawarkan pada 2019,” jelasnya.

Beliau turut menyarankan orang ramai untuk membuat perancangan dengan membeli tiket penerbangan lebih awal bagi mendapatkan tawaran harga tiket yang lebih murah berbanding pembelian di saat akhir.

“Syarikat penerbangan memerlukan tempoh masa antara 18 bulan bagi sektor domestik dan tiga tahun bagi sektor antarabangsa untuk pulih sepenuhnya dari impak wabak Covid-19.

“Berdasarkan analisis yang dilaksanakan, MAVCOM menjangkakan harga tiket penerbangan akan kembali normal kepada harga purata pada 2019 menjelang November 2020 setelah syarikat penerbangan kembali menyediakan perkhidmatan penerbangan dengan kapasiti sebenar,” tambahnya.

Oleh Zarina Abdullah

See author's posts


Harga siling RM9.40 sekilogram ayam kekal

MENTERI Komunikasi dan Multimedia Tan Sri Annuar Musa yang juga Pengerusi Pasukan Khas Jihad TanganiInflasi mengadakan sidang media selepas mempengerusikan mesyuarat jawatankuasa pasukan khas tersebut diParlimen semalam. • Foto BERNAMA

KUALA LUMPUR: Harga siling RM9.40 sekilogram bagi ayam bulat segar tempatan, manakala subsidi 3 sen untuk telur turut kekal, kata Pengerusi Pasukan Khas Jihad Tangani Inflasi Tan Sri Annuar Musa.

Beliau berkata Kabinet turut bersetuju kilang tertentu sahaja iaitu yang menternak ayam secara khusus untuk tujuan eksport, boleh mula mengeksport ayam selepas mendapat kebenaran daripada Kementerian Pertanian dan Industri Makanan (MAFI) Oktober ini.

Menurut Annuar yang juga Menteri Komunikasi dan Multimedia, keputusan terbaharu Kabinet itu tidak mempunyai tarikh akhir kerana kerajaan akan memantau keseluruhan pengeluaran dan eksport sebelum membuat sebarang keputusan.

“Jadi, sebelum Kabinet membuat keputusan yang baharu, keputusan yang saya umumkan hari ini akan terus berjalan selepas daripada 31 Ogos,” katanya pada sidang media selepas mempengerusikan mesyuarat Pasukan Khas Jihad Tangani Inflasi di sini semalam.

Pada 30 Julai lepas, Ketua Setiausaha Kementerian Perdagangan Dalam Negeri dan Hal Ehwal Pengguna (KPDNHEP) Datuk Azman Mohd Yusof dilaporkan berkata mekanisme pelaksanaan harga siling ayam standard RM9.40 sekilogram di Semenanjung mungkin tidak akan diteruskan kerajaan selepas 31 Ogos memandangkan bekalannya didapati semakin stabil hari demi hari.

Sebelum ini, kerajaan menetapkan harga telur ayam bagi gred A pada 45 sen sebiji, gred B (43 sen sebiji) dan gred C (41 sen sebiji) yang berkuat kuasa pada 1 Julai untuk tempoh dua bulan.

Kerajaan juga mengambil langkah intervensi menyekat pengeksportan ayam mulai 1 Jun lepas berikutan berlaku kekurangan bekalan menyebabkan harga produk itu naik, namun akhir-akhir ini terdapat lambakan bekalan dalam negara mendorong penternak menggesa kerajaan menarik semula sekatan itu.

Berkenaan eksport ayam, Annuar berkata Kabinet dimaklumkan terdapat permohonan daripada industri yang menyatakan bekalan ayam ketika ini melebihi daripada keperluan, maka ada pihak yang meminta kerajaan membenarkan untuk eksport.

Menurutnya Kabinet telah menetapkan keutamaan mestilah terus ditumpukan kepada keperluan domestik yang mencukupi, malah sekiranya terdapat sedikit oversupply atau penawaran berlebihan situasi itu perlu dikekalkan kerana dengan adanya pengeluaran lebih tinggi daripada permintaan, ia boleh menjadi mekanisme bagi penurunan harga sesuatu barang.

“Bila harga turun tak boleh kita nak mengurangkan bekalan. Jadi, eksport tidak boleh dibenarkan kalau ia diambil daripada pengeluaran untuk kegunaan domestik.

“Untuk kegunaan domestik, ayam yang diimport dibenarkan (selain) ayam dikeluarkan terus dari ladang yang berbagai-bagai dan ia perlu dikekalkan begitu. Kita faham ada permintaan daripada negara pengimport dan kita ada kapasiti di ladang tertentu di negeri-negeri tertentu untuk mengeksport,” katanya.

Beliau berkata Jemaah Menteri telah bersetuju hanya kilang tertentu sahaja boleh mengeksport ayam secara bersyarat serta berperingkat, dan kilang berkenaan perlu mendapat kebenaran daripada MAFI.

“Bermakna berapa (ayam) yang dikeluarkan dan dengan kebenaran oleh MAFI, dia tidak boleh menjejaskan bekalan dikeluarkan untuk kegunaan dalam negara

“Hanya ladang yang khusus sahaja, mengeluarkan ayam yang khusus boleh mula ternak sekarang untuk eksport tetapi tidak boleh mengurangkan pengeluaran sedia ada ataupun import yang telah dibenarkan,” katanya.

Annuar berkata mekanisme itu akan dipantau pasukan khas berkenaan secara rapi bagi memastikan keperluan domestik sebanyak kira-kira 70 juta ekor sebulan atau 2.3 juta sehari sentiasa ada, malah jumlahnya harus lebih sedikit daripada yang dinyatakan itu. – Bernama

See author's posts


Thiem, Zverev berentap di final

DOMINIC Thiem dari Austria akan menentang Alexander Zverev dari Jerman di final Terbuka AS untuk gelaran Grand Slam pertama mereka setelah mereka memenangi empat perlawanan terakhir mereka dengan gayaberbeza pada Jumaat.

Pemain pilihan kedua Thiem menyingkirkan naib juara Rusia ketiga dan naib juara tahun lalu Daniil Medvedev dalam pertandingan tiga set yang sengit yang dipenuhi dengan rali awal yang hebat dan persembahan yang memberangsangkan.

Thiem yang berusia 27 tahun menang 6-2, 7-6 (9/7) 7-6 (7/5) dalam 2 jam 56 minit di Stadium Arthur Ashe untuk mara ke final Grand Slam keempatnya.Sebelumnya, Zverev tampil dari dua set untuk melengkapkan kemunculan semula menentang pemain pilihan ke-20 dari Sepanyol Pablo Carreno Busta untuk mara ke final utama tenis pertamanya.

Pemain Jerman berusia 23 tahun itu menang dalam pertemuan 2-6, 6-3, 6-4, 6-3 dalam 3 jam 23 minit, juga di gelanggang sama.Ia adalah kali pertama Zverev yang berusia 23 tahun mencatat kemenangan selepas tewas dua setpertama.

“Saya melihat papan markah selepas ketinggalan dua set pertama.“Saya seperti tidak mempercayainya kerana saya beraksi di separuh akhir dan sepatutnya menjadi pemain pilihan tetapi sebaliknya. Permainan saya sangat teruk.

“Jadi saya mula sedar untuk beraksi dengan lebih baik dan perlu lebih konsisten,” kata Zverev.

Zverev bagaimanapun lega kerana apa yang lebih penting ialah dia dapat beraksi di pentas final Grand Slam buat kali pertama.

“Saya berjaya mara ke final Grand Slam kali pertama. Itu lebih penting.“Saya tidak boleh berasa terlalu gembira kerana masih ada satu lagi cabaran yang perlu diharungi,”katanya.

Zverev muncul pemain Jerman pertama melangkah ke final di kejohanan utama sejak Rainer Schuttler melakukannya pada Terbuka Australia 2003.-AFP

See author's posts


Undian awal polis untuk Parlimen Petra Jaya pagi ini

KUCHING: Pengundian awal Pilihan Raya Umum Ke-15 (PRU-15) bagi pusat mengundi awal Parlimen Petra Jaya yang melibatkan pegawai Polis Diraja Malaysia (PDRM) Sarawak berlangsung di Dewan Mes Pegawai Kanan, Ibu Pejabat Polis Kontinjen Sarawak, hari ini.

Menurut Pesuruhjaya Polis Sarawak, Datuk Mohd Azman Ahmad Sapri, seramai 830 Pegawai Kanan dan Pegawai Rendah Polis akan mengundi awal disini hari ini dengan empat saluran mengundi disediakan.

“Setakat 8.42 pagi ini, jumlah yang mengundi awal adalah 82 orang dan proses pengundian ini akan berlangsung sehingga 5.00 petang,”katanya.

Beliau berkata jumlah keseluruhan pengundi awal PDRM Sarawak mengikut daftar pemilih undi awal yang dikeluarkan oleh Suruhanjaya Pilihan Raya (SPR) adalah sebanyak 8,050 orang.

“Mereka ini terdiri daripada pegawai kanan dan pegawai rendah polis termasuk pasangan pegawai kanan dan pegawai rendah Pasukan Gerakan Am iaitu seramai 412 orang.

“Jumlah undi pos PDRM Sarawak pula adalah sebanyak 1,821 anggota dan undi pos PDRM sudah mula diproses selepas Hari Penamaan Calon pada 5 November lalu,” katanya.

Beliau berkata demikian ketika ditemui pemberita selepas membuat tinjauan proses pengundian awal disini hari ini.

Turut hadir Timbalan Pesuruhjaya Polis Sarawak, Datuk Mancha Ata yang menunaikan tanggungjawab mengundi.

Calon Parlimen Petra Jaya Gabungan Parti Sarawak (GPS), Dato Sri Fadillah Yusof turut kelihatan hadir bagi melakukan tinjaun di pusat pengundian tersebut.

Oleh SHAHRUL QAIZAT

See author's posts


Alumni, orang ramai bantu kumpul dana

KUCHING: Menteri Kerajaan Tempatan dan Perumahan, Dato Sri Dr Sim Kui Hian menggesa kepada alumni Sekolah Menengah Kebangsaan (SMK) St. Jospeh dan orang ramai untuk membantu mengumpul dana sebanyak RM3 juta untuk projek Pemulihan Mill Hill Blocks (1894) sekolah berkenaan.

Dr. Sim yang juga Pengerusi Old Josephian Association (OJA) mendedahkan pemangku Pengerusi Lembaga Sekolah, Christopher Chua telah menyerahkan surat pelantikan untuk projek itu yang bernilai RM5.5 juta dengan tempoh tujuh bulan setengah kepada kontraktor yang mana upacara itu diadakan dan diberkati oleh Uskup Agung Simon Poh.

“Sejak kami mula mengumpulkan dana pada 2017, OJA telah mengumpulkan lebih daripada RM2.5 juta, yang mana RM1.5 juta disumbangkan oleh Kerajaan Sarawak,” katanya.

Beliau turut menekankan bahawa, St. Joseph telah memberikan ribuan rakyat Sarawak hadiah paling berharga seperti pendidikan, yang menjadikan para pelajar St. Joseph unggul dan berkembang maju dalam semua bidang di seluruh dunia.

“Para pelajar St. Joseph telah memainkan peranan penting dalam membangunkan Sarawak secara sosial, ekonomi dan politik, terutama empat daripada enam Ketua Menteri Sarawak dari St. Joseph Kuching,” ujarnya.

Dr. Sim menekankan, ini adalah pertama kalinya sekolah berkenaan meminta orang ramai untuk membantu pemulihan blok sekolah Mill Hill yang kini tidak selamat digunakan.

“Dana ini penting agar sekolah ini dapat meneruskan pemberian pendidikan dengan semangat La Sallian yang terbaik untuk sesama rakyat Sarawak untuk 100 tahun akan datang,” jelasnya.

Sumbangan boleh disalurkan ke akaun Maybank, SJS Mill Hill Block Restoration (511113526004).

Bagi mereka yang memerlukan resit untuk sumbangan mereka, sila hantarkan slip deposit derma anda ke sjsmillhillblock1894@gmail.com.

Oleh Nur Ain Otsman

See author's posts


NIOSH buat kajian tubuh pejabat di Kapit

KAPIT: Institut Keselamatan dan Kesihatan Pekerjaan Nasional (NIOSH) kini sedang menjalankan kajian untuk menubuhkan pejabatnya di sini (Kapit).

Pengerusinya, Datuk Wilson Ugak Kumbong berkata, ia untuk memenuhi keperluan ribuan guna tenaga pekerja dalam pelbagai projek mega yang dilaksanakan di bahagian tersebut, selain terdapat ramai penduduk tempatan yang bekerja dalam industri minyak dan gas, pembalakan serta lain-lain di luar negara.

“Semua mereka (pekerja) diwajibkan mengikuti latihan kursus pekerjaan dan keselamatan untuk memenuhi syarat bagi mendapat sijil keselamatan dari NIOSH.

“Maka, dengan adanya pejabat NIOSH di Kapit, ia akan mengurangkan bebanan mereka untuk mengikuti kursus di luar Kapit yang memerlukan kos agak mahal,” jelasnya.

Beliau berkata demikian semasa makan malam menyambut kedatangan tiga pegawai kanan dari ibu pejabat NIOSH Kuala Lumpur, di sini baru-baru ini.

Mereka ialah Setiausaha Eksekutif NIOSH, Mejar Hanif Maiden, Pengurus Bahagian Perniagaan dan Pemasaran, Mohd Hussin Abdul Salam dan Amir Ghazali.

Ahli Parlimen Hulu Rajang itu memberitahu, lebih 5,000 tenaga kerja dalam pelbagai bidang telah diambil bekerja di tapak pembinaan Projek Empangan Baleh.

“Selain itu, pelbagai projek mega turut dilaksanakan di Bahagian Kapit termasuk perlombongan arang batu di Nanga Mujong, projek pembinaan jalan dari Nanga Mujong ke Empangan Baleh, projek pembinaan jalan raya dari Nanga Ga’at ke Ulu Sungai Ga’at dan pelbagai lagi.

“Semua mereka (pekerja) memerlukan latihan kursus pekerjaan dan keselamatan untuk memenuhi syarat bagi mendapat sijil keselamatan dari NIOSH,” ujarnya.

Katanya, penubuhan pejabat NIOSH di bahagian ini dapat membantu mendaftarkan mereka yang mencari pekerjaan dan memberikan latihan profesional sehingga mereka mempunyai sijil untuk memohon pekerjaan.

“Sehingga kini, mereka harus mengikuti latihan di Miri yang memerlukan kos mahal,” ujarnya lagi.

NIOSH kini mempunyai tiga pejabat di Sarawak iaitu di Kuching, Bintulu dan Miri.

Oleh Akun Giman

See author's posts


Gaji CEO Apple kena potong 40 peratus

CUPERTINO: Gergasi teknologi, Apple memotong imbuhan Ketua Pegawai Eksekutif (CEO), Tim Cook lebih daripada 40 peratus, menggunakan panduan pelabur dan permintaan daripada Cook sendiri untuk menyeleraskan semula gajinya.

Syarikat itu dalam satu makluman kawal selia pada Khamis mendedahkan bahawa ia akan mengurangkan sasaran imbuhan Cook kepada AS$49 juta pada 2023 daripada AS$84 juta pada 2022, lapor German Press Agency (dpa).

Sebagai sebahagian daripada perubahan itu, peratusan unit saham diberikan kepada Cook dan bergantung kepada prestasi Apple akan meningkat kepada 75 peratus pada 2023 daripada 50 peratus, begitu juga pada masa akan datang, kata syarikat itu dalam makluman berkenaan.

Pada 2022, Cook menerima jumlah imbuhan sebanyak AS$99.42 juta, termasuk gaji asas, geran saham dan insentif, berbanding AS$98.73 juta diterima pada 2021, dan AS$14.77 juta diterimanya pada 2020.

Jumlah imbuhan diterima oleh Cook pada 2022 termasuk gaji asas AS$3 juta, pemberian saham AS$82.99 juta, imbuhan pelan insentif bukan saham AS$12 juta, dan imbuhan lain sebanyak AS$1.43 juta. – Bernama.

See author's posts


Berkempen secara sihat

LIMBANG: Calon bagi Dewan Undangan Negeri (DUN) Bukit Kota dari Gabungan Parti Sarawak (GPS) Datuk Dr. Abdul Rahman Ismail berharap kempen bagi merebut kerusi kawasan berkenaan berlangsung dalam suasana sihat.

Beliau menjelaskan secara terbuka untuk tidak akan menggunakan sebarang isu peribadi, perkauman, bangsa dan sebagainya.

“Kita bersaing dengan sihat jangan guna isu sensitif, menyerang secara peribadi dan itu tidak baik,” katanya ketika temui media selepas proses penamaan calon Pilihan Raya Negeri Sarawak ke-12 (PRN-12) DUN Bukit Kota di Pusat Penamaan Calon (PPC) Dewan Bunga Raya kelmarin.

Menurut beliau, untuk mencari kesalahan memang mudah dan itu perlu dielakkan.

“Selamat bertanding secara sihat dan rakyat akan tahu menilai kerana GPS mempunyau hala tuju jelas,”ujarnya lagi.

Beliau memberitahu, GPS Bukit Kota mengguna pakai media sosial dengan  menubuhkan studio pilihan raya yang bersiaran 24 jam, dengan mengetengahkan  jentera kempen selain memaparkan pembangunan rancak di setiap pelosok kampung di kawasan Bukit Kota.

“Saya sendiri bersiaran setiap malam dari 9.00 hingga 10.00 malam selain berkempen secara ceramah dalam kelompok kecil mengikut garis panduan (SOP) ditetapkan,”kata beliau.

Dr. Abdul Rahman 58, anak jati Kampung Limpaong Limbang ditentang melalui pertembungan empat penjuru termasuk calon Parti Sarawak Bersatu (PSB) dari Kampung Patiambun Rosli Amat 57 tahun.

Seorang pesara guru yang berbangsa Cina Lim Lian Hun, 70, dari Parti Bumi Kenyalang (PBK) turut mencuba nasib atas prinsip ingin membawa perubahan di kerusi itu.

Calon Bebas Harun Bungsu, 66, dari Kampung Patiambun turut memeriahkan lagi pertembungan bagi merebut kerusi Bukit Kota.

Bukit Kota adalah kubu kuat GPS dan Parti PBB dengan PRN lalu menyaksikan Dr. Abdul Rahman berjaya menang tanpa bertanding.

Oleh ADENG EDRUS

See author's posts


Tabung Gates gesa agih vaksin secara adil

BEIJING: Tabung Bill & Melinda Gates pada Sabtu, sekali lagi menggesa agihan dan penggunaan vaksin Covid-19 secara lebih adil dalam rangka program COVAX.

Program COVAC dipim- pin Pertubuhan Kesihatan Sedunia (WHO), Gabungan Bagi Inovasi Persediaan Epidemik (CEPI) dan Persekutuan Global untuk Vaksin dan Imunisasi (GAVI).

Dalam kalangan sembilan jenis vaksin Covid-19 yang disokong oleh CEPI, terda- pat dua vaksin yang dibangunkan China.

Vaksin itu mungkin akan disenaraikan dalam pembelian dan pengagihan program vaksin COVAX.

Pegawai kanan perwa- kilan Tabung Gates di Beijing, Du Heng berkata, hanya 33 peratus kes kematian akibat wabak Covid-19 dapat dielakkan sekiranya vaksin diperoleh oleh mereka yang mampu membelinya.

Namun, sekiranya vaksin itu diagihkan secara lebih adil, iaitu berdasarkan jumlah penduduk negara, maka sebanyak 61 peratus kes kematian dapat dielakkan, katanya.

Beliau menjelaskan, pengagihan dan penggunaan vaksin secara adil amat signifikan bagi membendung penularan wabak di seluruh dunia.

China yang menganggotai program vaksin COVAX secara rasmi pada 8 Oktober lalu, adalah entiti ekonomi terbesar yang terbabit dalam program tersebut.

Kementerian Luar China sebelum ini menyatakan, pihaknya komited menyokong pengagihan vak sin secara adil dan akan menjamin bekalan pelalian itu kepada negara-negara membangun.- Bernama

See author's posts


KKM perluas pusat rawatan kanser di seluruh negara – Dr Zaliha

KUALA LUMPUR: Kementerian Kesihatan (KKM) sedang berusaha untuk memperluas pusat rawatan kanser di seluruh negara bagi memastikan akses yang saksama kepada rawatan kanser berkualiti tinggi dan penjagaan untuk pesakit barah.

Menteri Kesihatan Dr Zaliha Mustafa berkata, kebanyakan pusat rawatan kanser terletak di bandar-bandar utama terutamanya di Lembah Klang, yang menyebabkan pesakit kanser dari pekan kecil melakukan perjalanan jauh untuk menerima rawatan.

“Ramai antara pesakit kanser perlu bertumpu (rawatan) khususnya di Kuala Lumpur, kita juga sedang melihat jangka masa panjang untuk melihat melalui pengezonan kalau ada rezeki dan rancangan jika diperlukan pusat rawatan kanser di zon utara, timur, Sabah dan Sarawak, itu ialah pelan jangka panjangnya.

“Kalau kita lihat dari segi kos efektif ialah membina pusat rawatan kanser yang berhampiran dengan pesakit, itu yang saya lihat, kalau kita buat mengikut zon ia lebih sesuai untuk kita laksanakan,” katanya selepas merasmikan “Against all odds – A Tribute” di sini, hari ini.

Beliau berkata kementerian maklum dengan keperluan untuk meningkatkan kapasiti dan keupayaan fasiliti penjagaan kesihatan khususnya dalam bidang onkologi, termasuk melabur dalam teknologi maju, melatih profesional penjagaan kesihatan dan memperluas pusat rawatan kanser untuk menampung permintaan yang semakin meningkat.

“Saya perlu tekankan bahawa menangani cabaran kanser yang kompleks memerlukan usaha kolektif. Kita perlukan penyertaan aktif profesional penjagaan kesihatan, masyarakat awam, sektor swasta dan individu itu sendiri untuk mewujudkan respons yang komprehensif dan bersepadu,” katanya.

Dalam ucapan perasmiannya, Dr Zaliha mengucapkan tahniah kepada semua bekas pesakit kanser serta penghargaannya terhadap semua profesional penjagaan kesihatan atas usaha gigih dan dedikasi yang tidak berbelah bahagi untuk kesejahteraan pesakit kanser.

Sementara itu, mengulas mengenai tindakan kerajaan tentang penemuan lebih 43,000 pelajar sekolah didapati merokok, beliau berkata Rang Undang-Undang Kawalan Produk Tembakau dan Merokok 2022 akan dibentangkan di Parlimen minggu depan, sebagai langkah pencegahan mengawal budaya merokok.

“Kita akan bentangkan rang undang-undang berkenaan pada sesi Parlimen minggu depan di samping kerjasama antara agensi, kementerian dan pihak swasta (dalam membendung budaya merokok),” katanya.

Dr Zaliha berkata Kertas Putih Kesihatan juga akan dibentangkan di Parlimen pada 13 Jun ini. – Bernama

See author's posts


NSFC gagal lebarkan jurang mata

SKUAD Negeri Sembilan FC (NSFC) gagal melebarkan jurang mata di kedudukan teratas Liga Premier selepas sekadar seri 1-1 dengan Sarawak United FC (SUFC) di Stadium Tuanku Abdul Rahman, Paroi malam semalam.

Keputusan tersebut membolehkan skuad NSFC mengumpul 18 mata selepas mengharungi sembilan perlawanan liga, manakala SUFC yang berada ditangga kedua pula mengumpul 17 mata hasil daripada lapan perlawanan.

Dalam perlawanan itu, skuad kendalian E Elavarasan terlebih dahulu mengejutkan tuan rumah menerusi gol seawal minit pertama oleh pemain tengah, Muhammad Gopi Rizqi Ramachandra menewaskan penjaga gol NSFC, Damien Lim.

Jaringan itu juga jelas dilihat memberi tekanan lebih awal buat skuad Hobin Jang Hobin yang turun dengan misi mahu mengekalkan kemenangan di laman sendiri.

Anak buah K Devan mensia-siakan peluang apabila bola lorongan Beom Geun Bae dari bahagian tepi di hadapan pintu gol gagal ditampan kemas R Barathkumar pada minit ke-36.

Malah, usaha kapten NSFC, Mohd Zaquan Adha Abd Radzak yang melakukan beberapa percubaan ke arah pintu gol SUFC pada tempoh akhir babak pertama juga tidak membuahkan hasil.

Bersambung babak kedua, Negeri Sembilan dilihat cuba memperkemaskan jentera serangan dalam usaha mendapatkan gol penyamaan.

Usaha itu ternyata membuahkan hasil apabila Alain Thierry Akono menceriakan 1,444 orang penyokong tuan rumah apabila menjaringkan gol menerusi sepakan padu bola mati dari luar kotak penalti pada minit ke-61 untuk mengikat kedudukan 1-1.

Kemudian tuan rumah terus menggandakan serangan namun sehingga tamat SUFC kental bertahan sekali gus menyaksikan kedua-dua pasukan meraih satu mata berharga.

Selepas sembilan perlawanan, NSFC masih mendahului Liga Perdana dengan mengumpul 18 mata, manakala SUFC mengekori di tangga kedua dengan 17 mata selepas mengharungi lapan perlawanan.

See author's posts


United pilihan juara Piala Europa

MANCHESTER United, Inter Milan dan Sevilla menjadi pilihan untuk muncul juara Piala Europa apabila kesemua mereka berkunjung ke Jerman untuk menghadapi aksi suku akhir selepas saingan itu terganggu sebelum ini akibat pandemik Covid-19.

Kesemua lapan perlawanan suku akhir musim ini akan berlangsung secara tertutup di empat venue utama iaitu di Cologne, Duisburg, Dusseldorf dan Gelsenkirchen.

Ketika tiket ke Liga Juara-Juara bakal menanti pemenang pada aksi final 21 Ogos di Cologne, banyak perubahan yang berlaku sejak pandemik Covid-19 yang menjejaskan bola sepak Eropah bermula Mac lalu.

“Terdapat peraturan dan undang-undang ketat. Kami perlu bersama-sama sepanjang masa di hotel dan ketika sesi latihan,” kata pengurus United, Ole Gunnar Solskjaer.

United, pemenang edisi 2017, akan bertemu FC Copenhagen pada awal pagi Selasa manakala Inter bertemu Bayer Leverkusen di Dusseldorf Arena.

Penyerang England, Jesse Lingard yang diturunkan ketika United mencatat kemenangan 2-0 ke atas Ajax pada final tiga tahun lalu, yakin kelabnya itu mampu memenangi Piala Europa buat kali kedua.

“Kami tidak sabar untuk turun beraksi. 100 peratus saya ingin memenanginya sekali lagi.

“Menjulang trofi itu adalah sesuatu yang cukup istimewa dan tidak dapat dijelaskan perasaannya. Kemudian anda membawa keyakinan itu pada saingan seterusnya.

“Kami mempunyai campuran barisan pemain muda serta berpengalaman dan ia pasti menarik bagi barisan pemain muda untuk memenangi piala itu,” katanya.

See author's posts


Hampir 27 juta terima vaksin

KUALA LUMPUR: Hampir 27 juta atau lebih 80 peratus penduduk Malaysia dijangka menerima vaksin Covid-19 menjelang suku pertama tahun depan, kata Perdana Menteri Tan Sri Muhyiddin Yassin.

Beliau berkata bekalan vaksin pertama dijangka diterima pada penghujung Februari ini, dengan kumpulan pertama penerima vaksin pada awal Mac dan program vaksinasi ini berjalan secara berperingkat sehinggalah tempoh keseluruhannya selama 12 bulan.

“Perancangan program vaksinasi kita adalah on-track (mengikut jadual). Kerajaan telah menandatangani tiga perjanjian dengan syarikat pengeluar vaksin dan dijangka menerima bekalan vaksin yang pertama pada penghujung Februari nanti.

“Melalui Jawatankuasa Khas Jaminan Akses Bekalan Vaksin Covid-19 yang telah ditubuhkan, kerajaan akan memastikan ketelusan perolehan vaksin dan Program Imunisasi Kebangsaan diberi perhatian utama.

“Sebanyak RM3 bilion telah diperuntukkan khusus bagi perolehan ini,” katanya dalam pengumuman khas pakej bantuan Perlindungan Ekonomi dan Rakyat Malaysia (PERMAI) yang disiarkan secara langsung di stesen televisyen tempatan serta platform media sosial semalam.

Perdana menteri berkata garis panduan dan kaedah penentuan bagi individu yang perlu menerima vaksin akan dihebahkan kelak.

Dalam pada itu, beliau menegaskan Jawatankuasa Muzakarah Majlis Kebangsaan Bagi Hal Ehwal Ugama Islam telah memutuskan hukum penggunaan vaksin Covid-19 adalah harus dan wajib diambil oleh golongan yang ditetapkan.

“Menentukan kemaslahatan komuniti bagi melindungi manusia daripada dijangkiti penyakit berbahaya bukanlah perkara asing dalam perspektif syarak,” jelas beliau.

Menyentuh mengenai bencana banjir yang melanda negara, Muhyiddin berkata kerajaan menyediakan peruntukan awal sebanyak RM200 juta bagi membantu meringankan beban rakyat yang terjejas akibat bencana itu.

“Saya telah mengarahkan agensi kerajaan yang berkaitan, untuk menyegerakan segala bentuk bantuan bagi membaik pulih kerosakan infrastruktur kecil, rumah mangsa banjir serta membantu meringankan beban rakyat akibat bencana alam itu baru-baru ini.

“Di samping itu, sebanyak RM50 juta telah disalurkan kepada Kumpulan Wang Amanah Bantuan Bencana Negara di bawah Agensi Pengurusan Bencana Negara (NADMA) bagi perbelanjaan operasi bencana semasa tempoh Monsun Timur Laut,” katanya.

Perdana Menteri dalam pada itu turut menjunjung kasih atas keprihatinan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah meredah banjir serta terlibat dalam misi bantuan kepada mangsa banjir di Pahang baru-baru ini.

Muhyiddin turut merakamkan penghargaan kepada semua rakyat Malaysia termasuk sektor korporat dan sukarelawan yang membantu menangani wabak Covid-19 dan bencana banjir selain menyeru semua agar sentiasa patuh prosedur operasi standard (SOP) tidak kira di mana sahaja.

“Saya percaya kepintaran, ketabahan dan ketahanan yang ada dalam semangat Malaysia yang sejati akan membantu kita menghadapi kesusahan yang hebat ini. Kita akan menang, insya-Allah,” katanya.- Bernama

See author's posts


Argentina, Mexico hasilkan vaksin Covid-19

BOGOTA: Argentina dan Mexico akan menghasilkan vaksin Covid-19 untuk sebahagian besar negara Amerika Latin.

Ia akan dibangunkan oleh gergasi farmaseutikal AstraZeneca dengan Universiti Oxford, umum Presiden Argentina Alberto Fernandez, pada Rabu.

Menurutnya, pengeluaran Amerika Latin akan dikendalikan di Argentina dan Mexico.

“Ia membolehkan akses yang tepat pada masanya dan berkesan untuk semua negara di rantau ini.

“Kami berharap dapat memulakan proses pengeluarannya secepat mungkin,” lapor agensi Anadolu

Pada awalnya, pihak berkenaan akan menghasilkan 150 hingga 250 juta dos vaksin untuk dibekalkan ke seluruh Amerika Latin kecuali Brazil.

Ia berikutan Brazil sudah membuat perjanjian berasingan pada Jun bagi menghasilkan vaksin berkenaan untuk negara mereka.

Dalam pada itu, Menteri Luar Mexico Marcelo Ebrard menulis di Twitter bahawa kerjasama itu sudah dibuat oleh Fernandez dan Presiden Mexico Andres Manuel Lopez Obrador.

Beliau turut mengucapkan terima kasih kepada Carlos Slim Foundation, yang membiayai pengeluaran itu.

Sementara itu, kes dan kematian Covid-19 terus meningkat di negara-negara Amerika Latin.

Brazil masih berada di kedudukan kedua negara di dunia yang paling teruk dilanda Covid-19.

Jumlah kes yang disahkan di negara itu kini berjumlah 3,164,785, termasuk 104,201 kematian, menurut pihak berkuasa kesihatan.

Di Mexico, jumlah kes Covid-19 meningkat kepada 498,380 dan jumlah terkorban mencecah 54,666.-Bernama

See author's posts


Pelaburan di Nusantara, akan diselaras bersama Sarawak – PM Anwar

KUALA LUMPUR: Sekurang-kurangnya 10 syarikat besar negara sedang meneliti kemungkinan untuk melabur secara besar-besaran di dalam projek pembinaan ibu negara baharu Indonesia di Kalimantan Timur yang dinamakan, Nusantara.

Perdana Menteri Datuk Seri Anwar Ibrahim berkata setakat ini, menyaksikan sembilan syarikat besar dari Semenanjung dan satu dari Sarawak masuk untuk mengkaji dan meneliti kemungkinan pelaburan berkenaan.

“Dengan rundingan kita bersama kerajaan Indonesia baru-baru ini, beberapa syarikat lain juga terlibat, TNB (Tenaga Nasional Berhad), Telekom (Telekom Malaysia Berhad), sekurang-kurangnya 10 syarikat.

“Tapi dalam hal ini saya beritahu Premier Sarawak (Datuk Patinggi Abang Johari Tun Openg) kerana Sarawak lebih dekat dan mendahului, jadi ia akan diselaraskan bersama kerajaan Sarawak supaya lebih bermanfaat,” katanya.

Beliau berkata demikian sebagai menjawab soalan tambahan Yusuf Abd Wahab (GPS-Tanjong Manis) mengenai sejauh mana penglibatan syarikat Malaysia dalam pembinaan ibu negara baharu Indonesia dan juga kawasan industri di Kalimantan, pada Waktu Pertanyaan Menteri di Dewan Rakyat hari ini.

Dalam pada itu, Anwar berkata kerajaan juga pada masa sama sedang meneliti kemungkinan jalinan kerjasama melibatkan universiti, golongan belia, badan Islam, kerajaan negeri dan badan bukan kerajaan di kawasan terlibat.

“Belum ada perancangan lebih aktif, tetapi saya percaya berdasarkan perkembangan pertumbuhan dan penyediaan IKN Nusantara itu maka harus kita teliti kemungkinan kerjasama itu,” katanya.

Anwar berkata demikian bagi menjawab soalan tambahan Datuk Mumtaz Md Nawi (PN-Tumpat) mengenai persediaan kerajaan untuk keterlibatan masyarakat di Sabah dan Sarawak dengan pembangunan di Nusantara selaku ibu negara baharu Indonesia.

Perdana Menteri berkata sinergi kerjasama antara Malaysia dan Indonesia berkait pembangunan ibu negara baharu Indonesia itu akan menguntungkan kedua-dua negara.

Jokowi (Presiden Indonesia) juga maklum pada saya di antara negara ASEAN, Malaysia antara yang terkedepan dan aktif dalam kerjasama ini,” katanya. – Bernama

See author's posts


NOVEL: ENSERA WAT BUJANG SUGI

Tusun Ke-4

ANAK TEMUAI LEMAS MANDI

ANAK Temuai tak enda ngasika tagang sida nembiak. Tak lalu buka iya gari, iya pan lalu terejun ke ai. Terejun Anak Temuai naka patung, kelama naka punggung, keleju-leju naka rekung. Nyau kelama-lama  datai di semunjung.

Nya naka Anak Temuai bejaku enggau nembiak. Anak Temuai pan lalu labuh ke di panggau Bunsu Yak Sepunchak Jala Benang, di panggau Endu Dara Ke Chenaga Umbang Pinang.

“Au dih kau ambai, wai. Lalu ambai, lalu. Oh, nuan tak ngeju angkat nyingkang”.

Dia Anak Temuai lalu duduk ngimbai pesinau atau sulu ambai enggi iya di kerigai rusuk marang. Tak lalu duduk nyerungkung Anak Temuai di panggau gantung baka remaung madung lubang.

“Au dih kau ambai. Kini ke penemuai nuan laki, ke dendam dalam ati? Kini ke nuan nemuai ambai ke dendam dalam bangkai?” ku jaku anak Bunsu Baya ke beukir dada muchuk rebung mang.

“Aku ka nemuai ngagai rumah sida aya Apai Rimbu, nya orang ke megai penyurai rumah merundu enggi orang Rampu Randau Tengang.”

“Enti nuan ka nemuai dih ambai, aku ka meri nuan pesinang rampang bungai, pesina lama perinyai ambai lalai. Nya ke ubat peransang nuan ambai tunang kena nuan nyerang ke Batang Ulu Merakai, ngerumpang anak penjuang kuta lantai pilan temiang. Uji telentangka petangan tunjuk dua nuan ambai, alai aku meri nuan perepat ubat seribu guna. Tu puchung penyangga nyawa kena nuan nyerang ke Batang Rajang ba simpang Ulu Belaga kena tinda nuan ngerumpang liba kuta penjuang”.

Nyau keleju-leju seduai iya bejaku betibang di kuyu pun rang, dilengkaka genteran berita Anak Temuai enda lama ngambi sesempa makai pinang awakka ngadingka berita bala nembiak ke bekejengkak papak perenggang.

Nya alai anak nembiak pan lalu pulai ke rumah lalu belanda ngagai ruai sida Ibu Indai Rimbu.

“Au dih kau ini, naka mih pengerugi kitai ini. Bisi temuai datai nuntung nyingkang, ke datai di menua kitai. Udu mih Anak Temuai nya tadi kau ini, ari pasu paras gantang. Bisa Anak Temuai nya tadi ini, ari tuba tubai benang,” kemah ku jaku nembiak.

“Dini dih alai iya Dum?” ku Ibu Indai Rimbu.

“Iya ga udah mati mandi di pendai ibu kami Semanjan,” pia ku jaku anak nembiak.

Dia tak lalu beguai-guai dih tudah Ibu Indai Rimbu belundai nyurung mansang, ngepit samit minching kajang. Tak lalu nurun iya nengah tangga sukun numpu pun nangka lamun ke bebuah beketayun tuntun berang. Lalu sidi iya jalai ai bandung keri tebu tengang. Dia Ibu Indai Rimbu lalu ngelumuka perengka Anak Temuai. Digempuru lalu dikajang iya. Dia iya lalu bediri degi-degi gedang-gedang.

“Naka mih penyayau dih kau Dum,” ku iya nganu bala nembiak.

Nya alai lekaka jaku pasal sida Ibu Indai Rimbu awakka ngadingka berita Anak Temuai.

PANSUT KE MENUA BARU

Udah Anak Temuai berandau enggau Endu Yak, iya lalu pansut ke menua. Dia iya lalu bepurus mua sereta merening Ibu Indai Rimbu, ke sedia mangkang kajang. Ibu Indai Rimbu malik besabung tentang. Peda iya Anak Temuai tak ketawa rising-rising ngayanka puting dabung jarang. Ketawa tuchum Anak Temuai baka ke ngulum gendum buah pinang. Dia iya tak lalu bejaku enggau Ibu iya Indai Rimbu.

“Naka ga penyiru nuan dih ibu, indai, ngajang anak perengka enggi aku, ke sedia baru datai enggau benai kajang sebidang”.

Dia Indai Rimbu tak enda nyaut seleka mukut. Enda nimbas seleka beras. Iya tak lalu peluh ngum asai ke kena pandang unggun mangkang bedilang. Tak nyau bejalai Ibu Indai Rimbu kejau-kejau baka orang ke kena pulau bala nyerang. Tak getar-getar iya baka ngunggar ampuh pasang. Nadai mih iya kala meda temuai ngeyigat nya. Tak nadai alai iya mantah. Nadai alai iya mejah. Tak naka penyigat mensia mansang.

“Nya alai udu mih Anak Temuai tu ari pasu paras gantang,” ku ati Ibu Indai Rimbu. Dia Ibu Indai Rimbu lalu bejaku.

“Begari nuan dih Dum. Begari nuan, gayu. Begari nuan, lantang, nitihka aku”.

Dia Anak Temuai tak lalu ngaduka gamal manah ke deduah puji dayang. Aduka iya gamal sigat kijap-kijap mandang ke atap jaung jerenang. Tak liau-liau Anak Temuai mandang ke kasau purang dibalang. Udah badu masukka pekayan, dia iya lalu ngaduka perengka enda jena baka, baka ke maya mansang ngabang. Dia iya lalu enggau Ibu Indai Rimbu niki ke rumah.

Dinga tak begau sekayu rumah panjai meda Anak Temuai datai. Nyau munyi ke begawai ngidangka pengabang. Dinga tak rami richah ragak sekayu peretang rumah gegayak begau; tuai enggau bala nembiak papak pererenggang. Dia Ibu Indai Rimbu dulu, Anak Temuai dudi, tak sekaki saum tambak singkang. Dia tangga ke ditiga tiki sekali, lalau ke dijingkau ram diremi.

“Nuan anang duduk, Dum.  Nuan nitihka aku,” ku Ibu Indai Rimbu.

Dia dinding ke beseling abis dikerumbak. Pintu tekebu abis tesilak. Sida ke buta abis menchelak. Sida ke kait pandai bejalai bekejengkak. Dia belayan kaban dara orang sekayu punggang rumah raya tak enda berasai bejaku enggau pangan diri.

“Au dih kau wai, tanya enggau iya enggau tempenga dabung seleka. Enti iya ka nyaut asai ke beambai semalam. Tanya enggau tempenga dabung landai, au dih wai. Enti iya ka nyaut enggau tekup dabung jurai, tak asai ke beambai sebulan,” ku bala dara.

ANAK TEMUAI BETEMU ENGGAU APAI RIMBU

Dia Anak Temuai bejalai nunda udi Ibu Indai Rimbu ke sigi bejalai lanji-lanji niti punggang rumah menchegi baka sentali ai anyut. Anak Temuai pan bejalai sigi ringang-ringang baka pasang besegang sintak surut. Iya bejalai sigi nyingkangka bulang ujung kudung niti sentali rumah belung indah enda baka nibung ke berayung puputka ribut. Bejalai lubah Anak Temuai baka nipah ke rebah di puak laut. Dia nyau peda datai di ruai sida Apai Rimbu. Malik mih Apai Rimbu lalu nentang enggau bulik mata menchenung, nentang Anak Temuai ke baru datai deka ngaitka andai badi saka limau mampang.

“Au, dih Dum. Lalu dih lantang aku,” ku Aya Apai Rimbu.

Dia Anak Temuai tak lalu ngaitka isau lansau penampuk rian kijang, gading unding beruding makai tulang. Kaitka iya di saka tanduk rusa ke periga ringang bepampang. Dia iya lalu duduk nyendi Aya Apai Rimbu Pemadu Dama Mansang. Dia seduai sama duduk besila baka orang ke macha surat sembiang. Seduai tak sama duduk nyerungkung baka remaung madung di lubang.

Dia Aya Apai Rimbu tak telengga-lengga lama tengenung. Ni enda lama telengga tengenung baka empelekung mabuk ambuh, tak lama ngetu baka puyu mabuk keruh laban meda gaya Anak Temuai ke datai nyingkang nyurung ke punggang rumah belung enggi sida iya. Dia dih tak enda berasai, dinga seduai iya tak rerengai dih Rimbu ngumbai makai.

“Makai dih Apai, makai. Bai aka tama ke bilik,” pia ku jaku Rimbu.

“Au dih Dum. Tama tua dih gayu lantang anak aku. Makai mih tua kau Dum,” ku Aya Apai Rimbu.

Nya baru Anak Temuai nitihka Aya Apai Rimbu. Tama Anak Temuai ngagai penaik bilik buka dua ke manah remba-remba. Peda iya begeri benda menaga tiga puluh tiga ke melabat baruh bentang. Peda bilik buka lima enggi sida Aya Apai Rimbu bandung pebenung lempaung benda rusa, tiga puluh lima, beukir mua pengena-ngena ngambi bingka senggang pengerang. Nya alai bilik baru enggi sida Aya Apai Rimbu, bandung begeri benda seregiu, tiga puluh satu ke bebulu mansau pisang. Nya alai benda rawai, tiga puluh tigai, ke bebentai ngelung bekumbang. Peda guchi enggi sida Apai Rimbu, tiga puluh mati, beringgit tisi bedabung manyang. “Raja mih orang tu baruh singka miga lantang,” ku ati Anak Temuai.

Seduai pan lalu duduk makai.

“Au dih kau, Dum. Makai mih tua gayu bedamai nyeruran kenyang, ipung ke lempaung beketup tunjuk. Makai mih tua Dum ke bedamai nadai lauk. Ngempang ukai alah aku enda ngempang ke Nanga Batang Rajang. Datai aku di Nanga Batang Rajang, ai tak pasang besegang mudik menuh. Nyumpit ukai alah aku enda nyumpit, Dum, nunjang batang kara jangit. Bisi ga kerampu jelu bejit tang ga ipuh aku enda munuh. Makai mih dih Dum wai. Salai bisi ga ditu Dum, rangkai semah Skrang. Nya alai lempis bisi ga ditu Dum, pais ikan kesenyuar magang.  Salai rusi bisi ditu Dum rusa lalang. Jani pan bisi Dum babi belang.

Peda Anak Temuai ai lauk tak baka danau Nanga Tisak. Peda iya ga asi baka Tuchung Menyaung Gunung Setulak. Dia makai dih Anak Temuai ngisi kamai tandan lempuang. Tak penuh asai buyuh perut raya. Kenyang iya di lempuang kandang dada. Dia Anak Temuai lalu bebasu jari. Dinga basu iya sigi munyi terutu rajang tetunggang. Udah nya tak lalu mengkurup ga Anak Temuai munyi tekup gumbang belinggang. Tak lama malik tengetu tudah Aya Apai Rimbu panggung nentang.

“Naka mih pemalat Anak Temuai tu ari sukat timbang pengedang,” ku ati iya.

Udah badu makai, seduai pansut ke ruai sama berimbai duduk betentang. Nya alai, hari pan nyau lemai ke nyerimbai sabung petang. Dia Apai Rimbu lalu beranchau tikai tujuh belah ruai baka ke begawai ngidang pengabang. Hari pan nyau malam kelam sabung petang. Orang pan bejalai magang-magang; semua orang rumah panjai puting setak pemayam punggang.

NANYAKA PENTAI ANAK TEMUAI

Dia orang berandau, nyampau ari adau mansang nyemerang. Perisi orang sekayu rumah nyelenggi ari lanji ambin begitang. Mayuh mih tubuh orang dia ari beluh kambuh seluang. Nya alai sida ke indu tak nyau begelumu gempuru diau di petang. Dia Anak Temuai tak lalu bedau besila becherita mayuh dibilang. Tak bedau enda buka serungkung bandung denjang seringgang. Dia orang bejaku ke betibang di kuyu pun rang. Mulut orang nyebut tang mata orang selalu belina malik nentang. Sida iya berandauka diri ke meti ngelingi sepan babi belang, berandauka diri manjuk ke teluk kampung puang, berandauka diri nyumpit ngulihka bejit beburit bependal belang.

Nya baru, bejaku mih dih Apai Menaul Gundai, nya orang ke delapan manang betawai, semilan ngaum meligai, baru bisi gundai cherai mesai kepai buntal melelenang.

“Uji ngetu dulu kitai mayuh, anang ragak bala nembiak ke bekejengkak papak perenggang. Aku tu ka bejaku betiu nyampau dikenang. Nya alai kitai mayuh, kitai banyak, kita ke di tengah rumah, orang ke di punggang puting setak. Lama pala tangga kitai tu enda kala peraka temuai datai. Nya alai pinang kitai lama udah luluh di gagang buruk di tangkai. Asi kitai lama udah bari nadai orang makai. Tang lemai ke tu lebuh hari ke terunji sabung lemai, tak bisi jawang sida rengayang Bujang Besai ke nuntung perabung rumah panjai.

“Au mih kau Dum, au mih kau gayu. Aku tu Dum, bejaku menga enda tau nyengala bisi leka. Bejaku udu mih aku tu gayu kelalu changka. Bejaku manah aku tu kau Dum di tengah mua bala. Tang ka aku enda baka nya Dum, kitai bejaku kelulu enda bekelala. Tu aku gayu ka nanyaka menua. Ni penatai nuan dih Dum? Ni peninduk nuan dih Dum Bujang Gauk ke di puchuk tapang neraka? Dini dih tansang nuan Bujang Mekang, begelar mayas lelang kering tulang ngerembang batang bedindang berimbai dua? Dini sepan nuan Jenawang Bujang Ganggam, nuan digelar serenti babi bandam? Kada enda tiban ujung tanjung Baram betelan ngelung besapa? Dini dih radai nuan ke Bebangai Raja Baya? Aku tu ka nanyaka tunga menua?” kenu ku jaku Apai Menaul Gundai.

Oleh JANTAN UMBAT

See author's posts


Serian FA komited lahirkan pengadil berkualiti

SERIAN: Persatuan Bola Sepak Bahagian Serian (Serian FA) komited untuk melahirkan lebih ramai pengadil baharu dan berkualiti untuk diketengahkan di peringkat negeri dan kebangsaan.

Menurut wakil Serian FA, Md. Haical Abdullah berkata usaha itu selari dengan fungsi sebenar persatuan dalam memastikan pembangunan bola sepak berterusan di bahagian ini.

“Serian FA sentiasa komited dalam menganjurkan program melahirkan pengadil berkualiti dari semasa ke semasa.

“Ini kerana kerjaya pengadil amat penting dan sudah pasti memberi sumbangan besar kepada pembangunan bola sepak negeri dan negara secara umumnya,” katanya.

Beliau yang juga mewakili Ahli Dewan Undangan Negeri (ADUN) Bukit Semuja, John Ilus ketika berucap merasmikan Majlis Penangguhan Kursus Pengadil Bahagian Serian dan penyerahan Badge Pengadil Kebangsaan dan Negeri tahun 2023 di Dewan Ranchan, Serian.

Dalam pada itu, seramai 56 peserta dari sekitar Serian, Kota Samarahan dan Kuching telah menyertai kursus pengadil yang dikendalikan oleh Pengerusi Pengadil Serian FA, Busrah Eri diadakan di Stadium Mini Serian.

Mengulas lanjut, Md. Haical berkata pihaknya (Serian FA) akan sentiasa menggalakkan lebih ramai peminat sukan bola sepak supaya menceburi bidang pengadilan di bahagian ini.

“Kita ingin menggalakkan tumpuan kerjaya pengadil bukan setakat di peringkat daerah, negeri dan kampung malah di peringkat lebih tinggi.

“Ini kerana kerjaya sebagai seorang pengadil juga adalah salah satu komponen kejayaan sesuatu sukan,” ujarnya.

Oleh ADI SAFARMAN

See author's posts


Serangan siber terhadap perniagaan di Malaysia meningkat 197 peratus pada 2022

KUALA LUMPUR: Ancaman laman web yang menyasarkan perniagaan di Malaysia meningkat sebanyak 197 peratus tahun lepas, menurut keselamatan siber global dan penyedia anti-virus, Kaspersky.

Kaspersky dalam satu kenyataan dikeluarkan hari ini berkata, semasa pandemik berada di kemuncak pada 2020, ia menghalang 10,200,817 serangan laman web daripada menjangkiti perniagaan di Asia Tenggara.

“Serangan laman web melonjak pada 2022 dengan merekodkan 13,381,164, jumlah itu menurun sedikit pada 2021 kepada 9,180,344,” katanya.

Kaspersky berkata Singapura mencatatkan lonjakan tertinggi tahun ke tahun daripada segi ancaman web yang menyasarkan perniagaan tahun lepas.

“Negara-negara di Asia Tenggara mencatatkan peningkatan lebih tiga kali ganda (329 peratus) selepas penyelesaian perniagaan Kaspersky menyekat sejumlah 889,093 serangan siber, kenaikan yang mengejutkan daripada jumlah keseluruhan 207,175 pada 2021.

“Peningkatan itu juga dicatatkan di negara-negara Asia Tenggara lain dengan Malaysia (197 peratus), Thailand (63 peratus), Indonesia (46 peratus) dan Filipina (29 peratus).

Hanya Vietnam yang menyaksikan penurunan sedikit (-12 peratus) selepas merekodkan hanya 2,485,168 insiden ancaman web tahun lepas berbanding 2,822,591 pada 2021, kata Kaspersky.

Ancaman berasaskan laman web atau ancaman dalam talian, merujuk kepada percubaan untuk memuat turun objek/perisian berniat jahat daripada tapak laman web berniat jahat atau dijangkiti dengan perisian hasad.

Kaspersky berkata, ancaman laman web disebabkan kesilapan pengguna, pembangun dan pengendali perkhidmatan web atau perkhidmatan laman web itu sendiri.

“Tidak kira niat atau punca, akibat ancaman laman web boleh merosakkan individu dan organisasi,” katanya. – Bernama

See author's posts


Rh Buddy sokong Dr. Penguang

MARUDI: Menteri Muda Kerajaan Tempatan, Datu Dr Penguang Manggil turun padang untuk berjumpa rakyat di Rumah (Rh) Buddy Ayai, Sungai Selepin, Bakong dekat sini Rabu lepas.

Program tersebut diadakan dengan kehadiran yang dihadkan bagi mematuhi prosedur operasi standard (SOP) ketika Perintah Kawalan Pergerakan Pemulihan (PKPP) dilaksanakan ekoran penularan Covid-19.

Dalam program Pemimpin Bersama Rakyat itu, Penguang yang juga Ahli Dewan Undangan Negeri Marudi turut membincangkan isu pembangunan infrastruktur, dan isu-isu semasa.

Dalam sesi pertemuan di Rumah Buddy itu, penduduk di rumah panjang berkenaan menyatakan sokongan padu kepada Datu Dr Penguang dalam perjuangannya bersama Gabungan Parti Sarawak (GPS) dan menyerahkan borang keahlian Parti Demokratik Progresif (PDP) kepada Datu Dr Penguang.

Dalam pada itu Penguang turut menerangkan kepada penduduk di rumah panjang tersebut berkenaan SOP dan arahan PKPP yang perlu dipatuhi.

Penguang meminta penduduk di rumah panjang tersebut untuk memberi kerjasama dengan kerajaan terutama memberi laporan sebarang aktiviti berkenaan pendatang tanpa izin

Sehubungan itu bagi meringankan masalah penduduk di Rumah Buddy, Penguang menyampaikan geran MRP RM25,600.00 yang diserahkan kepada Jawatankuasa Kemajuan dan Keselamatan Kampung (JKKK) dan RM5,000 kepada Biro Wanitanya.

Selain itu sebanyak RM25,000 turut disampaikan bagi membantu memasang jubin di ruai rumah panjang baharu mereka.

Sementara itu JKKK Rumah Ajan Sujang menerima geran MRP RM10,000 yang diterima oleh Kaunselor Peter Sujar.

Turut hadir bersama dalam rombongan Datu Penguang ialah Setiausaha Politik Ketua Menteri, Alexander Asing, Pegawai Daerah Beluru  Alfred Geling, Pengerusi Majlis Daerah Marudi Kaunselor Edward Mendai, SAO Marliney, Pemanca Enggah dan Ketua-Ketua Masyarakat Daerah Beluru.

Oleh Jiku Juguong

See author's posts


10 PPS DIBUKA mangsa banjir 577

KUCHING: Jumlah mangsa banjir gelombang ketiga yang melanda Sarawak sejak Selasa lepas meningkat kepada 577 orang semalam dengan 10 pusat pemindahan sementara (PPS) dibuka sehingga 6 petang semalam.

Sekretariat Jawatankuasa Pengurusan Bencana Negeri (JPBN) Sarawak dalam laporan terbarunya menyatakan empat PPS dibuka di daerah Serian, empat lagi di daerah Simunjan dan dua di daerah Samarahan.

Di Serian, PPS di Dewan Buk Janjun dibuka 9 pagi tadi bagi menempatkan 29 mangsa, PPS SK Tanah Puteh (138 mangsa), PPS Dewan Kampung Lintang Baru (41 mangsa) dan PPS Dewan Masyarakat Serian (80 mangsa).

Selain keempat-empat PPS ini, PPS Dewan SK Tebakang yang menempatkan 31 mangsa dan Dewan Kampung Slabi Entukuh (41 mangsa) telah dibuka sejak Selasa lepas.

Di Simunjan, empat PPS tersebut adalah Dewan Masyarakat Lubok Buntin yang menempatkan 27 mangsa, Dewan Mesra Simunjan (47 mangsa), Dewan Kampung Entangor Sebuyau (37 mangsa) dan  Masjid Kampung Seruyuk Sebuyau (67 mangsa).

Bagi daerah Samarahan pula, seramai 23 mangsa banjir kini ditempatkan di Dewan Suarah Kota Samarahan dan lapan mangsa di Dewan Serbaguna Kampung Bangka Semong.

Sebuah lagi PPS di Dewan Sukan Tatau di Bintulu menempatkan lapan mangsa, sementara PPS di SK Nanga Embuau di Song, Kapit ditutup 3.15 petang tadi setelah kesemua 77 mangsa banjir dibenarkan pulang.- Bernama

See author's posts


Tiada kehadiran penonton

PERLAWANAN bola sepak Liga Sri Aman 2021 yang memasuki minggu ketiga, bermula Sabtu ini berlangsung tanpa kehadiran penonton.

Setiausaha Kehormat Persatuan Bola Sepak Bahagian Sri Aman (FASA), Alfred Kendim berkata, keputusan diambil setelah mengambil kira nasihat Jawatankuasa Pengurusan Bencana Negeri Sarawak (JPBNS) Vahagian Sri Aman dan pihak penganjur perlu memastikan semua garis panduan yang ditetapkan dipatuhi.

Bagaimanapun, kata Alfred, semua baki perlawanan selepas ini akan berlangsung tanpa kehadiran penonton.

“Selepas mendapat nasihat serta merujuk kepada wakil Pejabat Residen Sri Aman yang telah menghadiri mesyuarat JPBNS peringkat negeri semalam, Liga Sri Aman akan diteruskan mengikut jadual yang telah ditetapkan sebelum ini.

“Bagaimanapun, mereka yang membenarkan perlawanan itu dilangsungkan tanpa kehadiran penonton. Jika ada sebarang perubahan kita (FASA) akan maklumkan kemudian,” katanya kepada Utusan Sarawak semalam.

Alfred berkata saingan Liga Sri Aman yang telah memasuki minggu ketiga bermula Sabtu ini, perlawanan selepas ini hanya pengurusan pasukan, pemain, petugas FASA dan pengutip bola sahaja yang dibenarkan masuk ke dalam Kompleks Sukan Sri Aman.

“Untuk perlawanan minggu ketiga dan minggu keempat, pihak FASA akan menutup pagar Kompleks Sukan Sri Aman bermula jam 8.30 pagi dan jam 3.45 petang bagi mengelak kehadiran penonton.

“Selepas 26 Januari nanti, iaitu selepas tamatnya Kawalan Pergerakan Bersyarat (PKPB) di beberapa zon di Sarawak, FASA akan membuat semula keputusan berkaitan kehadiran penonton,” ujarnya.

Beliau turut menasihatkan kepada pasukan-pasukan yang turun beraksi pada minggu ketiga dan keempat hendaklah mengikuti pematuhan operasi prosedur standard (SOP) yang telah ditetapkan oleh kerajaan bagi bagi membantu barisan hadapan memutuskan rantaian penyebaran Covid-19.

“Kepada semua pasukan serta petugas lain yang terlibat secara langsung pada perlawanan Liga Sri Aman agar aspek pematuhan terhadap SOP diberikan keutamaan dengan menjalankan pemeriksaan suhu badan, penjarakan sosial dan memakai pelitup muka,” tegasnya lagi.

Oleh ADI SAFARMAN

See author's posts


“Saya telah ikhtiar hingga ke saat akhir”

KUALA LUMPUR: Tan Sri Muhyiddin Yassin menjelaskan beliau telah melakukan pelbagai ikhtiar hingga ke saat akhir untuk menyelamatkan kerajaan Perikatan Nasional (PN) setidaknya sehingga selesai tugas menguruskan pandemik Covid-19, program vaksinasi dan pemulihan ekonomi.

Bagaimanapun, beliau berkata, ikhtiar itu tidak berhasil disebabkan ada pihak yang rakus untuk merebut kuasa daripada mengutamakan nyawa dan kehidupan rakyat.

“Bagi saya, apa yang berlaku ini adalah ketentuan Allah SWT yang merupakan satu episod dalam sejarah perjuangan politik saya,” katanya, dalam perutusan khas yang disiarkan di stesen televisyen tempatan semalam.

Katanya, beliau telah menyerahkan warkah peletakan jawatan sebagai Perdana Menteri dan seluruh Jemaah Menteri di bawah Perkara 43(4) Perlembagaan Persekutuan kepada Yang di-Pertuan Agong  disebabkan kehilangan kepercayaan majoriti Ahli Dewan Rakyat.

Muhyiddin berkata, walaupun beliau pada awalnya mencadangkan supaya keabsahannya sebagai Perdana Menteri ditentukan di Parlimen, namun 15 Ahli Parlimen UMNO telah menarik sokongan, manakala cadangan kerjasama rentas parti yang dikemukakan ditolak oleh parti pembangkang.

“Rayuan ikhlas dari jutaan rakyat Malaysia agar saya meneruskan tugas saya dan tidak meletakkan jawatan saya dengari. Namun, rayuan ini tidak dapat saya sambut kerana saya telah kehilangan kepercayaan majoriti Ahli Dewan Rakyat,” katanya.

Muhyiddin berkata, beliau memimpin negara dalam keadaan krisis kesihatan dan ekonomi yang tidak pernah berlaku sebelum ini dan pada masa sama digugat dari segi politik.

“Enam tahun yang lalu, saya dipecat dari jawatan Timbalan Perdana Menteri semata-mata kerana saya mempertahankan prinsip untuk tidak berkompromi dalam kes penyelewengan 1MDB.

“Saya berjuang, saya berkorban, akhirnya Allah SWT mengangkat martabat perjuangan saya sehingga saya diberikan amanah untuk memimpin negara ini sebagai Perdana Menteri. Namun, telah ditakdirkan bahawa hari ini adalah hari terakhir saya sebagai Perdana Menteri dan saya reda dengan ketentuan Ilahi,” katanya.

Katanya, beliau boleh mengambil jalan mudah dengan mengorbankan prinsip untuk kekal sebagai Perdana Menteri, namun ia bukan pilihannya.

Menurut Ahli Parlimen Pagoh itu, beliau tidak akan sekali-kali bersekongkol dengan kumpulan kleptokrat, mengganggu kebebasan badan kehakiman dan membelakangi Perlembagaan Persekutuan semata-mata untuk kekal berkuasa.

Dalam perutusan khas itu, Muhyiddin turut mengambil kesempatan memohon ampun kepada semua atas segala kekhilafan dan kelemahan sepanjang menjadi Perdana Menteri.

Katanya, beliau dan rakan-rakan Jemaah Menteri telah cuba melakukan yang terbaik untuk menyelamatkan nyawa dan melindungi kehidupan rakyat dalam tempoh krisis yang masih dihadapi pada masa ini.

“Namun, sebagai manusia pastinya ada salah dan silap di sana ini. Jadi saya memohon maaf,” katanya.

Muhyiddin juga mengucapkan jutaan terima kasih kepada petugas barisan hadapan yang bertungkus lumus memerangi pandemik Covid-19 selain pengurusan tertinggi dan penjawat awam yang memberi kerjasama sepenuhnya dalam melaksanakan dasar-dasar diputuskan kerajaan Perikatan Nasional (PN).

Beliau turut mengucapkan terima kasih kepada pihak industri, para pekerja, pertubuhan bukan kerajaan, pimpinan masyarakat dan semua pihak yang membantu kerajaan menyampaikan khidmat kepada rakyat selain kepimpinan parti-parti politik PN.

“Ucapan terima kasih paling istimewa tentunya buat isteri saya yang tercinta dan keluarga saya yang menjadi sumber inspirasi saya sejak dahulu hingga ke hari ini,” katanya.

Sambil mengucapkan terima kasih buat seluruh rakyat Malaysia, Muhyiddin berkata, beliau akan terus berbakti dan mendoakan kesihatan serta kesejahteraan semua.

“Kekal bertenang. Mudah-mudahan Yang di-Pertuan Agong diberikan rahmat kebijaksanaan untuk memilih Perdana Menteri yang baharu menurut kehendak Perlembagaan Persekutuan,” katanya. — Bernama

See author's posts


Jumlah kematian kes Covid-19 di Lubnan meningkat

BEIRUT: Lubnan semalam mencatatkan jumlah kematian harian akibat Covid-19 seramai tujuh orang dan jangkitan baharu 309 kes, ketika negara itu berdepan bencana letupan di pelabuhan Beirut seminggu lalu.

Ia menjadikan sejak wabak itu dikesan di negara ini, jumlah keseluruhan jangkitan adalah sebanyak 7,121 kes dengan 87 kematian, menurut kementerian kesihatan.

Sementara itu, angka harian terbabit masih rendah dibandingkan dengan beberapa negara lain, sekalipun terdapat peningkatan tatkala kemudahan hospital semakin terhad dengan kemasukan mangsa yang cedera akibat letupan 4 Ogos lalu.

Pegawai kesihatan memberi amaran bahawa kekacauan yang disebabkan oleh letupan yang mengorbankan 171 orang dan mencederakan 6,000 berisiko menyebabkan lonjakan jangkitan.

Gabenor Beirut menganggarkan seramai 300,000 orang kehilangan tempat tinggal akibat letupan yang melanda kawasan ibu kota.

Sekurang-kurangnya 15 kemudahan perubatan, termasuk tiga hospital besar mengalami kerosakan struktur dalam letupan itu, menurut Pertubuhan Bangsa Bangsa Bersatu (PBB).

Ketua hospital awam, Firass Abiad menyatakan kebimbangan terhadap situasi buruk ketika ini berikutan suasana yang menyebabkan orang ramai tidak mengamalkan penjarakan fizikal, ditambah dengan persekolahan bakal dibuka serta musim selesema akan tiba tidak lama lagi, sekali gus memberi amaran beberapa minggu akan datang menjadi tempoh kritikal.

“Kejadian letupan itu menyebabkan orang ramai tidak menumpukan perhatian pada pandemik. Kita tidak boleh membenarkan virus itu datang tanpa bersedia,” katanya dalam media sosial. – AFP

See author's posts


Polis rampas 99 paket disyaki ecstacy di Sibu

SIBU: Sebanyak 99 paket plastik bertulis ‘Jus Master’ disyaki berisi dadah jenis ecstacy dengan anggaran berat 3,420 gram dijumpai di sebuah rumah Jalan Keranji, di sini petang semalam.

Anggaran nilai semasa rampasan dadah itu adalah RM171,000.

Ketua Polis Daerah Sibu, ACP Zulkipli Suhaili berkata, dalam serbuan sekitar jam 5.30 petang itu, pasukan polis turut menjumpai sebanyak 18 biji pil warna merah jambu disyaki pil ecstacy.

Anggaran beratnya 5.90 gram dengan nilai semasa RM270.

“Nilai keseluruhan rampasan berjumlah RM171,270. Polis turut menahan seorang lelaki dan peremuan tempatan berusia 28 dan 53 tahun,” katanya dalam kenyataan media hari ini.

Zulkipli berkata, ujian saringan air kencing dijalankan turut mendapati suspek yang berusia 28 tahun positif dadah jenis Methamphetamine dan Amphetamine, manakala saspek yang berumur 53 tahun negatif dadah.

“Kedua-duanya ditangkap di bawah Seksyen 39B Akta Dadah Berbahaya (ADB) 1952 dan Seksyen 15(1) ADB 1952.

“Suspek lelaki telah direman selama tujuh hari bermula hari ini, manakala suspek perempuan direman tiga hari bagi membantu siasatan,” katanya.

Beliau berkata, hukuman di bawah Seksyen 39B ADB 1952 jika disabitkan kesalahan adalah mandatori gantung sampai mati.

“Bagi kesalahan di bawah Seksyen 15(1) ADB 1952 denda tidak lebih RM5,000 dan penjara tidak lebih dua tahun, atau kedua-duanya sekali dan pengawasan selama dua tahun di bawah Seksyen 38B ADB 1952,” katanya.

Oleh AKUN GIMAN

Keterangan gambar.

RAMPASAN…..Sebanyak 99 paket plastik bertulis ‘Jus Master’ disyaki berisi dadah jenis ecstacy dan 18 biji pil warna merah jambu disyaki pil ecstacy dijumpai di sebuah rumah Jalan Keranji, Sibu petang semalam.

See author's posts